Camus embas ring Aljazair ring kulawarga anak Prancis. Ida meneng ring wewidangan sané tiwas raris malajah filosofi ring Univérsitas Aljir, ibukotan Aljazair. Ida wénten ring Paris ri tatkala Jerman njajah Prancis duk Yuda Jagat II. Sané mula Camus indayang medal saking Prancis nanging raris Ida maiketan sareng Palawan Prancis. Sasampuné perang Ida dados jadma sané kaasub tur ngicénin pidato akéh ring majebag jagaté. Ida marabian ping kalih.\nKapolihang saking "https://ban.wikipedia.org/w/index.php?title=Albert_Camus&oldid=129459"\nNenten poto lokal nanging wénten poto ring Wikidata


Pengkhotbah 12 (BALI)\n<< Pengkhotbah 12 >>\n1Duaning punika, elingja ring Sang Sane Ngardi ragane, rikala ragane kantun wimuda, sadurung rahina miwah taun kasedihane rauh, rikala ragane mabaos mungguing tan wenten kaliangan ring uripe puniki.\n2Rikala masan kasedihane punika, sunaran surya, sasih miwah bintang-bintange jaga remrem pabuat ragane, tur guleme sane ngemu sabeh jaga tansah nglikub ragane.\n3Sapangrarisipun anake sane setata nindihin ragane pacang ngetor, tur cokor ragane sane mangkin kantun siteng jaga sayan lemet. Untun ragane sane anggen ragane makpak ajeng-ajengan pacang dados langah pisan, tur panyingakan ragane pacang slamur, tur nenten mrasidayang ngeton saha terang.\n4Karnan ragane pacang bongol, tur nenten mrasidayang mireng suara uyut ring margine. Akidik pisan ragane mrasidayang mireng suaran pangilesan rikala ipun ngiles, wiadin suaran tetabuhane rikalaning katabuh, kadi asapunika taler suaran paksine sane nundun ragane saking sirep ragane.\n5Ragane pacang ajerih ring genahe sane tegeh-tegeh, tur baya pisan rikala mamargi. Rambut ragane jaga magentos dados putih. Meweh pisan ragane pacang makta sikian ragane, tur kadotan ragane sami pacang ical. Iraga pacang ngungsi ka genahe mararian sane pamuput, tur sasampun punika jaga wenten suaran anak ngeling ring margine.\n6Rante perake pacang pegat, tur lampu mase pacang ulung tur belah. Talin semere pacang pegat, tur jun-june pacang mabrarakan.\n7Awak iragane pacang mawali ka buk tanahe, tur angkihan uripe pacang mawali ring Ida Sang Hyang Widi Wasa, sane sampun maicayang punika ring iraga.\n8Saking yuakti wantah tan paguna. Kadi asapunika baos Sang Guru Pangajian. Indike punika makasami tan wenten pikenohipun.\n9Nanging santukan Sang Guru Pangajian punika anak sane wicaksana, dane tetep ngurukang rakyate indik sane uningin dane. Dane mlajahin sloka tur saha jujur ngulati kawiaktianipun.\n10Sang Guru Pangajian mapakibeh polih kruna-kruna panglipur, nanging kruna-kruna sane suratang dane punika makasami jujur.\n11Baos anak sane wicaksana tan bina kadi tungked pangangone sane tajep pisan sane kanggen ngetakang biri-biri, tur sloka-slokannyane pateh sakadi muncuk pacek pakune sane macelep rikalaning kagebug. Punika makasami sampun kapaicayang antuk Ida Sang Hyang Widi Wasa, Sang Pangangon iragane sane tunggal.\n12Duh cening, wenten malih indik sane tiosan sane patut pedasin cening. Sesuratan ring buku-bukune nenten wenten puputipun, tur yen bes akeh mlajah, punika pacang ngawinang cening lesu.\n13Pamuputipun, wenten wantah asiki patut baosang, inggih punika: “Ajerihja ring Ida Sang Hyang Widi Wasa, tur laksanayangja titah-titah Idane, santukan jadmane makasami kakardi buat ngamargiang indike punika.\n14Ida Sang Hyang Widi Wasa pacang nepasin sakancan laksanan iragane, yadiastu becik wiadin kaon, yadiastu sane margiang iraga sesingidan.”


Yohanes 14 (BALI)\n1Ida Hyang Yesus nglanturang pangandikan Idane: “Edaja cening bingbang. Pracayaja teken Ida Sang Hyang Widi Wasa tur pracayaja teken Guru.\n2Di purin Ajin Gurune liu ada tongos. Guru lakar kema nyediaang tongos buat cening. Yen tuara saja keto, pedas Guru tusing ngorahin cening buka keto.\n3Sasubane Guru kema tur nyediaang cening tongos ditu, Guru buin lakar malipetan ngalih cening buat ajak Guru kema, apanga dijaja Guru nongos cening masih bareng ditu.\n4Cening suba pada nawang, mambahane ka tongose ane ungsi Guru.”\n5Dane Tomas raris matur sapuniki: “Inggih Panembahan, titiang tan uning kija pangungsin IRatune; sapunapi antuk titiang uning ring margine sane ngungsi genahe punika?”\n6Pasaur Idane ring dane: “Guru ene ane mimpin manusane ka ajeng Ida Sang Hyang Widi Wasa, tur Guru ane mawak kasujatian muah urip. Tusing ada anak ane nyidayang nangkil di ajeng Ida Sang Aji sajabaning malantaran Guru.\n7Nah, ane jani cening suba nawang Guru, dadinne cening masih bakal nawang Ida Sang Aji; sasajaane uli jani cening suba nawang Ida tur cening suba ningalin Ida.”\n8Dane Pilipus raris matur ring Ida Hyang Yesus sapuniki: “Inggih Sang Panembahan, pakantenangja Ida Sang Aji ring titiang sareng sami; wantah punika sane buatang titiang!”\n9Pasaur Idane: “Suba makelo Guru bareng-bareng ajak cening; tondenke cening nawang Guru? Nyenja ane suba ningalin Guru, ia suba ningalin Ida Sang Aji. Kenken dadi cening nunas kene: ‘Pakantenangja Ida Sang Aji ring titiang’?\n10Ih Pilipus, tusingke cening pracaya mungguing Guru nunggil sajeroning Ida Sang Aji tur Ida Sang Aji nunggil sajeroning Guru?“ Ida raris ngandika ring parasisian Idane sapuniki:”Tutur ane suba tuturang Guru teken cening, tusingja uli Guru kawitne. Ida Sang Aji ane malingga sajeroning Guru, Ida ngraga ane nglaksanayang pakaryan Idane.\n11Pracayaja teken Guru mungguing Guru nunggil sajeroning Ida Sang Aji tur Ida Sang Aji nunggil sajeroning Guru. Yening cening tusing nyak pracaya teken pitutur Gurune, pracayaja teken Guru, malantaran pakaryan Gurune ento.\n12Guru ngorahang teken cening: sasajaane nyenja pracaya teken Guru, ia lakar nglaksanayang pakaryan ane laksanayang Guru. Buina ia lakar nglaksanayang ane luihan teken ento, sawireh Guru lakar nangkil ring Ida Sang Aji.\n13Guru lakar ngisinin sapinunas ceninge malantaran nyambat adan Gurune, mangdane kaluihan Ida Sang Aji kasinahang malantaran Ida Sang Putra.\n14Yening cening mapinunas teken Guru malantaran nyambat adan Gurune, pinunas ceninge lakar isinin Guru.”\n15Ida Hyang Yesus malih nglanturang pangandikan Idane sapuniki: “Yening cening nresnain Guru, cening patut satinut teken pituduh Gurune.\n16Guru lakar nunas teken Ida Sang Aji, mangdane Ida mapaica Panulung ane lenan, nah ento Ida Sang Roh kasujatian, ane bakal setata nyarengin cening.\n17Ida ento Roh Ida Sang Hyang Widi ane nyinahang kasujatian unduk Ida Sang Hyang Widi Wasa. Jagate tusing nyidayang nampi Ida sawireh jagate tusing nyidayang ningalin wiadin nawang Ida. Nanging cening makejang nawang Ida, sawireh Ida malingga tur nyeneng sajeroning cening.\n18Guru tusing lakar ninggal cening buka anake ubuh; Guru bakal malipetan ngalih cening.\n19Tusing makelo isin jagate lakar ningalin Guru buin, nanging cening lakar ningalin Guru; tur sawireh Guru nyeneng, aketo masih cening bakal idup.\n20Dikala panemayane ento suba teka, cening lakar nawang mungguing Guru nunggil sajeroning Ida Sang Aji, tur cening nunggal sig Gurune, buina Guru nunggil sig ceninge.\n21Nyenja ane nampi sapituduh Gurune tur nglaksanayang anake ento tresna teken Guru. Ajin Gurune lakar nresnain anake ane nresnain Guru; Guru masih nresnain anake ento tur ngedengang dewek Gurune teken ia.”\n22Dane Yudas, (boyaja Dane Yudas Iskariot), matur sapuniki: “Inggih Sang Panembahan, punapi awinan IRatu ngantenang raga ring titiang, nanging boyaja ring sadaging jagate?”\n23Pasaur Idane ring dane: “Nyenja ane nresnain Guru, ia lakar satinut teken sapituduh Gurune, Ajin Gurune lakar nresnain ia tur Guru sareng Ida Sang Aji lakar nedunin tur malingga sajeroning anake ento.\n24Nyenja ane tuara nresnain Guru, anake ento tusing nyak satinut teken sapituduh Gurune. Pitutur ane suba dingehang cening ento tusingja uli Guru, nanging kawitne uli Ida Sang Aji, ane ngutus Guru.\n25Guru ngorahang unduke ento teken cening sanun Gurune bareng-bareng ajak cening.\n26Ida Sang Panulung, nah ento Ida Sang Hyang Roh Suci ane lakar kutus baan Ida Sang Aji malantaran adan Gurune, Ida ane lakar ngurukang cening tur matinget cening saluiring ane suba tuturang Guru teken cening.\n27Guru ninggalin cening sutrepti rahayu, sutrepti rahayun Gurune ane baang Guru cening. Sutrepti rahayu ane baang Guru cening ento, tusingja buka sutrepti rahayu ane baanga teken isin jagate. Edaja seksek tur jejeh keneh ceninge.\n28Cening suba ningehang munyin Gurune buka kene: ‘Guru lakar luas, nanging Guru malipetan buin ngalih cening.’ Yening cening nresnain Guru, sinah cening masuka rena, sawireh Guru nangkil teken Ida Sang Aji, ane luihan teken Guru.\n29Nah ane jani Guru ngorahang unduke ene teken cening, satonden unduke ento makejang kasidan, apanga yen suba kasidan, cening pada pracaya.\n30Guru tusing nyidayang buin nutur pang liu teken cening sawireh pangreh jagate suba teka. Ia tusing nyidayang ngreh Guru,\n31nanging apanga jagate nawang mungguing Guru tresna teken Ida Sang Aji; ento kranane Guru nglaksanayang saluiring ane kapangandikayang teken Guru olih Ida Sang Aji. Nah jalan jani iraga makaad uli dini!”


Yohanes 19 (BALI)\n1Sang Gubernur Pilatus tumuli ngandikayang nigtig Ida Hyang Yesus.\n2Wenten prajurit-prajurit sane ngulat gegelungan antuk bun madui tumuli kasalukang ring prabun Idane. Maliha Ida karangsukin jubah tangi minakadi busana kagungan.\n3Prajurit-prajurit punika raris maranin saha nangkilin Ida sarwi matur asapuniki: “Nunas lugra Ratu Sang Prabu, Ratun bangsa Yahudine!” Irika prarain Idane raris katamplak.\n4Sang Gubernur Pilatus raris medal malih tur ngandika ring anake akeh punika sapuniki: “Cingakinja, tiang ngedengang Ipun ring ragane, mangda ragane uning mungguing tiang tan polih jalaran buat niwakin Ipun ukuman.”\n5Ida Hyang Yesus raris medal nganggen gelungan dui tur mabusana jubah tangi. Irika Gubernur Pilatus raris ngandika ring anake akeh sapuniki: “Cingakinja! Puniki Manusane punika!”\n6Wau parapangageng panditane miwah parapajagaan Perhyangan Agunge nyingakin Ida, dane pada pagelur sapuniki: “Pentang Ipun ring salibe! Pentang Ipun ring salibe!” Pangandikan Sang Gubernur Pilatus ring dane asapuniki: “Puniki rarisang ambil tur pentang Ipun santukan tiang tan manggihin punapa-punapi sane dados jalaran buat niwakin Ipun ukuman.”\n7Jadma Yahudine masaur manuk sapuniki: “Titiang madue awig-awig tur manut awig-awig titiange punika Ipun patut kadanda pati, santukan Ipun ngangken dewekipune Putran Ida Sang Hyang Widi Wasa.”\n8Rikala Sang Gubernur Pilatus mireng baos anake kadi asapunika, dane sayan ajerih.\n9Irika Sang Gubernur raris malih ngranjing ka purin danene tur mataken ring Ida Hyang Yesus sapuniki: “Saking dija kawit Ragane?” Nanging Ida Hyang Yesus tan kayun masaur.\n10Sang Gubernur malih ngandika ring Ida sapuniki: “Ragane tan kayun nyaurin tiang? Punapike Ragane tan uning mungguing tiang ngelah wewenang buat mebasang wiadin mentang Ragane ring salibe?”\n11Ida Hyang Yesus raris masaur sapuniki: “Ragane tan madue wewenang nepasin Tiang, yening ragane tan kicen wewenang antuk Ida Sang Hyang Widi Wasa. Punika awinan anake sane nyerahang Tiang mriki, agengan dosannyane.”\n12Duk Sang Gubernur Pilatus mireng pangandikan Ida Hyang Yesus kadi asapunika, dane sarat pisan ngreka daya jaga mebasang Ida Hyang Yesus. Nanging anak Yahudine pada ngelur sapuniki: “Yening iratu mebasang Ipun, iratu boyaja sawitran Sang Nata Ratu ring Roma! Sapasiraja ngangken dewekne ratu, anake punika mameseh ring Sang Nata Ratu.”\n13Wau Sang Gubernur Pilatus mireng pagelur anake kadi asapunika, dane raris ngandikayang mangda Ida Hyang Yesus katehang ka jaba. Irika Sang Gubernur raris malinggih ring kursi pangadilane, ring genahe sane mawasta “Batu Pilah”, turah Ibrani: “Gabbata”.\n14Duk punika rahina pamapag Rerainan Paskah. Daweg punika wenten sawatara jam roras. Sang Gubernur Pilatus raris ngandika ring anak Yahudine sapuniki: “Cingakinja, puniki Ratun ragane!”\n15Irika anake akeh punika sami pada pagelur: “Pademang Ipun, pademang Ipun. Pentang Ipun ring salibe!” Sang Gubernur Pilatus malih mataken ring ipun sareng sami sapuniki: “Punapike patut tiang mademang Ratun ragane?” Parapangageng panditane raris masaur sapuniki: “Titiang tan madue ratu lianan, sajabaning Sang Nata Ratu ring Roma!”\n16Sang Gubernur Pilatus raris nyerahang Ida Hyang Yesus ring dane, mangda kapentang ring salibe. Irika paraprajurite raris ngambil Ida Hyang Yesus.\n17Sambilang Ida negen salib, Ida Hyang Yesus raris mamargi ngungsi genah sane mawasta “Kaun Sirah”, yen turah Ibrani:“Golgota”.\n18Irika Ida Hyang Yesus kapentang ring salibe. Daweg punika taler wenten jadma kekalih sareng-sareng Ida kapentang ring kiwa tengen Idane.\n19Sang Gubernur Pilatus nulis sesuratan tur ngandikayang masang sesuratan punika ring duur salibe, sane suratanipun sapuniki: “Ene Yesus uli kota Nasaret Ratun bangsa Yahudine”.\n20Kenginan akeh anak Yahudine ngwacen sesuratane punika, santukan genahe punika nampek saking kota, samaliha sesuratane punika kasuratang nganggen basa Ibrani, Latin miwah Yunani.\n21Irika parapangageng pandita Yahudine raris matur ring Sang Gubernur Pilatus asapuniki: “Sampunang iratu nyuratang ‘Ratun bangsa Yahudine’, nanging asapuniki: ‘Jadma puniki maosang dewekNe: Tiang ene Ratun bangsa Yahudine’.”\n22Sang Gubernur Pilatus raris masaur sapuniki: “Napi sane sampun suratang tiang, tan wenang kaobah malih!”\n23Sasampune paraprajurite mentang Ida Hyang Yesus ring salibe, ipun raris ngambil busanan Idane tur kadum sareng patpat, suang-suang polih abagian. Ipun taler ngambil jubah Idane, sane malakar antuk wastra alembar, sane tan wenten jaitanipun.\n24Punika awinanipun paraprajurite pada mabaos sareng timpalnyane sapuniki: “Edaja ueka jubahe ene; jalanja undi, apang tawang nyen benehne makatang!” Paindikane punika kalaksanayang kadi asapunika, mangda madaging sabdane sane munggah ring Cakepan Sucine kadi asapuniki: “Ipun sami ngedum panganggen Tiange, tur jubah Tiange kaundi!” Kadi asapunika paraprajurite nglaksanayang indike punika.\n25Rikala punika ibun Ida Hyang Yesus miwah semeton danene sane istri, inggih punika Maria Magdalena, Maria rabin Klopase sareng-sareng ngadeg tan doh saking salib Idane.\n26Duk Ida Hyang Yesus ngaksi ibu miwah sisian Idane sane kasayangang ngadeg irika, Ida raris ngandika ring ibun Idane sapuniki: “Ibu, sane mangkin puniki dados okan ibune.”\n27Wusan punika Ida raris ngandika ring sisian Idane sapuniki: “Cening, ane jani ene dadi memen ceninge!” Sasukat punika Ibu Maria kajak ka umah sisiane punika.\n28Daweg punika Ida Hyang Yesus sampun uning, mungguing saluiring paindikane sampun puput. Mangda tegep sabdan Cakepan Sucine, punika awinan Ida raris ngandika sapuniki: “Tiang bedak!”\n29Irika wenten guci madaging anggur masem. Prajurite raris ngambil bungan kaang, kaclempungang ring anggure punika, tumuli katunjuk antuk tiing buluh saha kacecepang ring lamben Idane.\n30Ida Hyang Yesus ngecapin anggure punika raris Ida ngandika sapuniki: “Suba pragat!” Ida raris nguntul, tumuli seda.\n31Daweg punika rahina Sukra, punika awinan jadma Yahudine mapinunas ring Sang Gubernur Pilatus, mangda ipun kalugra ngelung buntut anake sane kadanda pati tur sawanipune katedunang saking salibe, mangda sampunang wenten sawa kantun mapentang ring salibe kantos rauh ring rahina Sabate, santukan rahina Sabate punika Rerainan Sabat sane suci pisan, inggih punika Rerainan Paskah.\n32Punika awinan paraprajurite raris ngelung buntut anake kekalih sane kapentang sareng Ida Hyang Yesus.\n33Nanging rikala prajurite punika rauh nganampekin Ida Hyang Yesus, Ida panggihin ipun sampun seda, punika awinanipun cokor Idane tan kaelung.\n34Sakewanten salah satunggiling prajurit numbak lambung Idane tur pramangkin ngecor rah miwah toya.\n35(Anake sane sampun ngeton indike punika, ipun sane nartayang indike punika ring ragane, mangdane ragane taler pracaya. Paindikane sane dartayang ipun punika sayuakti kadi asapunika tur ipun uning mungguing ipun nartayang indik sane sujati.)\n36Paindikane punika prasida kasidan, mangda tegep sabda sane munggah ring Cakepan Sucine kadi asapuniki: “Akatihko galih Idane tan jaga kaelung.”\n37Samaliha wenten sabda sane munggah ring Cakepan Sucine sane lianan kadi asapuniki: “Ipun jagi pada nganengneng Anake sane sampun tumbak ipun.”\n38Sasampune punika Dane Yusup saking kota Arimatea nangkil tur mapinunas ring Sang Gubernur Pilatus, mangdane dane kalugra ngambil layon Ida Hyang Yesus. Dane Yusup punika taler dados sisian Ida Hyang Yesus nangingke cara nyilib, santukan dane ajerih ring parapangageng Yahudine. Pinunas danene kadagingin antuk Sang Gubernur Pilatus, punika awinan dane raris ngambil layon Ida Hyang Yesus.\n39Dane Yusup taler kasarengin antuk Nikodemus, sane nangkilin Ida Hyang Yesus rikala wengi. Dane makta reratusan wewangen mur miwah gaharu sawatara pasasur kilogram akehnya.\n40Sang kalih raris ngambil layon Ida Hyang Yesus tumuli kaodakin antuk wewangen raris kalelet antuk kasa sakadi adat anak Yahudine mendem sawa.\n41Nampek ring genah Ida Hyang Yesus kasalib wenten taman, tur ring tamane punika wenten pamendeman sane anyar, sane durung naenin kadagingin sawa.\n42Santukan rahina punika pamapag Rerainan Sabat tur guane punika nampek saking irika, punika awinanipun layon Ida Hyang Yesus raris kaperemang ring guane punika.


1 Tawarikh 28 (BALI)\n1Ida Sang Prabu Daud mrentahang parapangageng Israele sami mangda paum ring Yerusalem. Duaning punika sami parapangageng suku, parapangageng sane ngamong pamrentahan, parapamimpin palingsehan, parapangenter arta brana miwah ingon-ingon druen ida sang prabu miwah paraputran idane, kadi asapunika taler paraprakangge purine, paraprajurit sane sura dira miwah parasulinggihe pada paum ring Yerusalem.\n2Ida sang prabu raris ngadeg tur ngandika ring dane sareng sami sapuniki: “Paranyama bangsan tiange, padingehangja raos tiange. Tiang makeneh ngae tongos buat linggih Peti Prajanjiane, minakadi tatakan cokor Ida Sang Hyang Widi Wasa, Widin iragane. Tiang suba nyediang lakar buat ngwangun Perhyangan Agung buat ngluihang Ida,\n3nanging Ida tusing nglugrain tiang ngwangun Perhyangane ento, sawireh tiang ene prajurit ane suba liu ngecorang getih.\n4Ida Sang Hyang Widi Wasa, Widin Israele, suba nyelik tiang muah katurunan tiange buat mrentah bangsa Israel salawas-lawasne. Ida nyelik suku Yehuda buat nyawisang soroh pamimpin tur uli pantaran suku Yehuda, Ida nyelik kulawargan ajin tiange. Uli kulawargane ento Ida ledang nganggon tiang tur ngamanggehang tiang dadi ratu buat bangsa Israele makejang.\n5Ida ngicen tiang pianak liu, tur uli pantaran pianak tiange ento Ida nyelik icening Salomo buat mrentah Israel, kaprabon Ida Sang Hyang Widi Wasa.\n6Ida Sang Hyang Widi Wasa ngandika teken tiang, kene: ‘Pianak kitane Salomo ane lakar ngwangun Perhyangan Ulune. Ulun suba milih ia dadi putran Ulune, tur Ulun lakar dadi ajinnyane.\n7Ulun lakar ngamanggehang kaprabonnyane kanti salawas-lawasne yening ia pageh teleb nglaksanayang sakancan pidabdab muah pituduh Ulune, buka ane jalananga jani.’\n8Ento krana ane jani, ih bangsan tiange, dini di ayun Widin iragane muah di arepan pauman sawatek wong Israel kaulan Ida Sang Hyang Widi Wasa, tiang ngidih nyama apanga nyama pageh nglaksanayang sakancan ane kapituduhang teken iraga baan Ida Sang Hyang Widi Wasa, Widin iragane, apanga nyama kalugra terus ngelahang tanahe ane melah ene, tur apanga nyama kalugra matamiang tanahe ento teken pianak cucun nyamane turun-temurun.”\n9Samaliha ring Ida Salomo, ida ngandika asapuniki: “Ih cening, bapa mapangidih teken cening, apang cening nawang Widin bapane tur ngancangin Ida aji saguluking ati muah pepineh ceninge. Ida wikan teken apa ane pinehin iraga muah ane edotang iraga. Yening cening ngulati Ida, Ida lakar nrima cening. Nanging yening cening ninggal Ida, Ida lakar ngutang cening salawas-lawasne.\n10Cening patut nawang mungguing Ida Sang Hyang Widi Wasa suba nyelik cening buat ngwangun Perhyangan Idane ane suci. Ane jani laksanayangja ento aji nekeng ati.”\n11Ida Sang Prabu Daud raris maicayang rencana wewangunan Perhyangan Agunge punika ring Ida Salomo, luire rencana wewangunan gudang miwah kamar-kamar sane lianan, miwah rencana wewangunan Genah Sane Maha Suci, genah anake sane nunas pangampuraning dosa.\n12Ida taler nyerahang ring putran idane rencana sane sampun kapikayun ngeniang indik natar miwah kamar-kamar sane ngilehin natare punika, miwah ngeniang indik gudang-gudang genah nyimpen prabot Perhyangane, lan barang-barang sane katurang ring Ida Sang Hyang Widi Wasa.\n13Ida Sang Prabu Daud taler maicayang ring putran Idane rencana indik nabdab tetegenan parapandita miwah wong Lewi buat ngamargiang pakaryan ring Perhyangan Agunge miwah melihara sakancan prabot Perhyangane.\n14Ida ngicen pituduh ngeniang indik akehipun perak miwah mas sane kagunayang buat makarya prabot-prabot,\n15luire lampu-lampu miwah tatakannyane,\n16buat makarya meja-meja perak miwah makarya meja-meja mas sane dados genah aturan roti sane katur ring Ida Sang Hyang Widi Wasa.\n17Ida taler ngicen pituduh ngeniang indik akehipun mas murni sane kagunayang buat makarya garpu, bokor, jun miwah mas sane patut kagunayang buat makarya piring,\n18samaliha akeh mas murni sane patut kagunayang makarya pasepan genah morbor menyan miwah sane kanggen makarya kreta buat malaekate sane ngebatang kampidnyane ring duur Peti Prajanjian Ida Sang Hyang Widi Wasa.\n19Ida Sang Prabu Daud ngandika asapuniki: “Ene makejang suba ada direncanane ane matulis satinut teken pituduh Ida Sang Hyang Widi Wasa teken aji ane patut kalaksanayang.”\n20Ida Sang Prabu Daud ngandika ring Ida Salomo, putran idane, sapuniki: “Pracaya tur entegangja keneh ceninge. Kawitinja magae, tur eda kanti ada paundukan ane ngandeg cening. Ida Sang Hyang Widi Wasa, Widin ajine, ane iring aji lakar ngiangin cening. Ida tusing lakar ngutang cening, nanging Ida lakar tansah ngiangin cening kanti pragat gegaene ngwangun Perhyangan Idane.\n21Parapandita muah wong Lewi suba kapisara nyalanang pangubakti di Perhyangan Agunge. Paratukang magenepan makejang pada dot nulungin cening, buina rakyate makejang muah pamimpin-pamimpinnyane, ento cening ane ngwawa.”


Efesus 1 (BALI)\n1Surat puniki saking tiang Paulus, sane malantaran pakarsan Ida Sang Hyang Widi Wasa, dados utusan Ida Sang Kristus Yesus, katur ring parakaulan Ida Sang Hyang Widi Wasa sane wenten ring kota Epesus, sane satia tuon ring Ida Sang Kristus Yesus.\n2Ida Sang Hyang Widi Wasa, Ajin iraga miwah Ida Sang Hyang Yesus Kristus nyuecanin semeton sareng sami antuk sih pasueca miwah dame.\n3Inggih parasemeton, ngiring iraga ngaturang puji suksma ring Ida Sang Hyang Widi Wasa, Ajin Ida Sang Kristus Yesus, Panembahan iragane. Santukan Ida sampun ngamertanin iraga maduluran maicayang ring iraga saluiring panugrahan malantaran patunggilan iragane sajeroning Ida Sang Kristus Yesus.\n4Sadurung Ida ngardi jagate puniki Ida Sang Hyang Widi Wasa sampun nyelik iraga dados druen Idane sajeroning Ida Sang Kristus, mangdane iraga prasida suci nirmala ring ayun Idane. Malantaran saking sih pasuecan Idane,\n5satinut ring pakarsan miwah sih kapiolasan Idane, Ida sampun nadosang iraga paraputran Idane, sajeroning Ida Sang Kristus Yesus.\n6Ngiringja iraga ngaturang puji ring Ida Sang Hyang Widi Wasa, uli krana sih pasuecan Idane sane luih samaliha uli krana waranugraha, sane kapaicayang ring iraga sajeroning Putran Idane sane kinasih.\n7Santukan malantaran sedan Ida Sang Kristus, iraga sampun kabebasang, inggih punika sakancan dosan iragane kampurayang. Ambate ageng sih pasuecan Ida Sang Hyang Widi Wasa,\n8sane kapaicayang ring iraga kantos maliah. Ring sajeroning kawicaksanan miwah kaweruh Idane,\n9Ida Sang Hyang Widi Wasa sampun nglaksanayang pakarsan Idane. Ida nyinahang rencanan Idane sane pingit ring iraga, sane sampun kapastiang jaga kategepang sajeroning Ida Sang Kristus.\n10Rencanan Idane sane jaga kategepang rikala sampun rauh panemayannya, inggih punika, Ida jaga nadosang asiki saluiring gumatap-gumitip, sane wenten ring suarga miwah sane wenten ring jagate sajeroning Ida Sang Kristus, sane pinaka dados Ulunnyane.\n11Saluiring paindikan sane wenten sampun kakardi tur karencanayang miwah kapastiang antuk Ida Sang Hyang Widi Wasa. Tur malantaran pakarsan Idane, manut sane sampun kapastiang saking pangawit jagate, Ida sampun milih iraga dados kaulan Idane sane katunggilang sajeroning Ida Sang Kristus.\n12Duaning asapunika, ngiringja iraga sane pinih pangawit ngajap-ajap Ida Sang Kristus, muji kaluihan Ida Sang Hyang Widi Wasa!\n13Kadi asapunika taler ngeniang indik parasemetone. Rikala semeton miragi Orti Sane Sujati, inggih punika Orti Rahayu sane ngrahayuang semeton, mawastu semeton pracaya ring Ida Sang Kristus. Irika semeton raris kamanggehang antuk Ida Sang Hyang Widi Wasa dados druen Idane, malantaran Ida maicayang Roh Idane sane sampun janjiang Ida ring semeton.\n14Roh Idane punika dados anceng buat iraga, mungguing iraga pacang nampi paindikan sane sampun kajanjiang antuk Ida Sang Hyang Widi Wasa ring kaulan Idane. Samaliha Roh Idane punika taler ngicen iraga kapastian, mungguing Ida Sang Hyang Widi Wasa pacang ngicen kamerdekaan sane sampurna ring parapadruen Idane. Ngiringja iraga muji kaluihan Idane!\n15Punika awinanipun, duk tiang miragi indik kapracayan semetone ring Ida Sang Hyang Yesus Kristus miwah indik sih kapitresnan semetone marep ring parakaulan Ida Sang Hyang Widi Wasa,\n16tiang tansah ngaturang panyuksma ring Ida Sang Hyang Widi Wasa uli krana semeton. Tiang tansah ngastawayang semeton tur\n17mapinunas ring Widin Ida Sang Hyang Yesus Kristus, Sang Aji sane maha luih, mangda maicayang Roh Idane ring semeton. Roh Idane punika sane jaga mapaica kawicaksanan miwah nyinahang Ida Sang Hyang Widi Wasa ring semeton, mangdane semeton prasida uning ring Ida.\n18Tiang tansah mapinunas, mangda Ida ngalangin pakayunan semetone, mangdane semeton prasida uning ring daging pangajap-ajap, sane ngawinang Ida sampun ngesengin. Ambate agung sih pasueca sane kajanjiang antuk Ida Sang Hyang Widi Wasa ring parakaulan Idane,\n19samaliha tan kadi-kadi maha wisesan Idane sane kamanggehang ring iraga sane pracaya. Kawisesan Idane sane makarya sajeroning iraga punika pateh sakadi kawisesan Idane sane agung,\n20sane anggen Ida nangiang Ida Sang Kristus saking sajeroning sedan Idane tur taler anggen Ida ngalinggihang Ida Sang Kristus ring singasana sane mawisesa ring tengen Idane.\n21Irika Ida Sang Kristus mrentah saluiring pangreh, pamrentah, kakuasan miwah panguasa ring akasane; linggih Idane punika ngungkulin saluiring panguasa, ring jagate mangkin miwah taler ring benjang pungkur.\n22Ida Sang Hyang Widi Wasa nadosang saluiring sane wenten dados pajekjekan cokor Ida Sang Kristus. Maliha Ida kaserahang ring pasamuane, pinaka dados Ulun saluiring sane wenten.\n23Pasamuane punika pinaka anggan Ida Sang Kristus, sane kalikub antuk Ida, tur Ida nglikub saluiring paindikan makasami.


Ester 9 (BALI)\n1Tanggal telulas sasih Adar, panemaya sane sampun kapastikayang buat ngamargiang prentah ida sang prabu sampun rauh. Rahinane punika kajap-ajap antuk meseh-meseh wong Yahudine buat jaga ngaonang ipun. Nanging tungkalikanipun wong Yahudine sane menang nglawan ipun.\n2Ring sabilang banjar wong Yahudine ring kota-kota sane wenten ring panegarane punika, ipun sampun tragia jaga nglawan asing-asing anak sane purun nyakitin ipun. Anake ring sakuub jagate punika pada ajerih ring ipun, tur tan wenten anak sane purun nglawan ipun.\n3Maka yuaktinipun, parapegawe wakil-wakil pamrentahe makasami milon ring wong Yahudine, duaning dane pada ajerih ring Dane Mordekai.\n4Sampun pada kuningin ring sakuub jagate irika, mungguing sane mangkin Dane Mordekai dados anak sane kuasa ring puri tur kakuasan danene sayan mawuwuh-wuwuh.\n5Duaning punika wong Yahudine mrasidayang nglaksanayang sakita karepipune marep ring meseh-mesehnyane. Ipun nyiatin meseh-mesehipune antuk pedang tur ngamademang mesehnyane punika.\n6Ring Susan kewanten, inggih punika ring ibukotane punika wenten limang atus diri anak sane kapademang.\n7Ring pantarannyane, wenten oka-okan Dane Haman okan Dane Hamedata meseh wong Yahudine, sareng dasa kasedayang, minakadinipun: Dane Parsandata, Dalpon, Aspata, Porata, Adalya, Aridata, Parmasta, Arisai, Aridai miwah Dane Waisata. Nanging wong Yahudine nenten wenten sane majejarah.\n11Ring rahina punika ugi sakancan anake sane kapademang ring Susan katurang ring ida sang prabu.\n12Sang prabu tumuli ngandika ring Sang Pramesuari Ester sapuniki: “Di Susan dogen wong Yahudine ngamatiang anak 500 diri. Di pantaran anake ane kamatiang ento ada masih pianakne Haman ajaka dasa. Lantas di propinsi-propinsi ane lenan, apa kaden ane suba lakonina. Nah yening suba keto, ane jani apa ane lakar idih adi buin? Pedas adi lakar baang beli. Nah orahang dogen teken beli, apa buin ane lakar idih adi sinah lakar baang beli.”\n13Sang Pramesuari Ester tumuli matur sapuniki: “Yening mantuk ring kayun palungguh iratu, sane benjang lugrainja wong Yahudine iriki ring Susan ngamargiang malih indik sane margiang ipun ring rahinane puniki. Tur rarisangja prentahang mangda bangken pianak-pianak Hamane makadasa punika kagantung ring tiang gantungane.”\n14Ida sang prabu tumuli mrentahang mangda ngamargiang indike punika, tur prentahe punika kumumang ring Susan. Layon oka-okan Dane Haman sane sareng dasa punika raris kanggen tontonan ring arepan anake katah.\n15Ring tanggal 14 bulan Adar, wong Yahudine ring Susan tumuli mapunduh malih tur ngamademang meseh malih 300 diri ring kotane punika. Nanging ipun taler nenten majejarah.\n16Wong Yahudi sane wenten ring propinsi-propinsi taler pada sayaga melanin deweknyane. Ipun ngluputang uripipune saking meseh-mesehipune malantaran ngamademang anak sane geting ring ipun, sareng tigang benang tali akehnya. Nanging ipun nenten majejarah.\n17Indike punika kalaksanayang ring tanggal 13 bulan Adar. Benjangne ring tanggal 14, nenten wenten malih sane kapademang, nanging rahinane punika kanggen marerainan maliang-liang miwah mapesta.\n18Nanging wong Yahudi sane wenten ring Susan marerainan ring tanggal 15, santukan ring tanggal 13 miwah 14 ipun kantun ngamademang meseh-mesehipune, tur wau wusan ring tanggal 15.\n19Punika awinanipun, wong Yahudi sane magenah ring kota-kota sane alit ngelingang tanggal 14 bulan Adar dados rerainan kaliangan ageng. Rerainan punika kanggen buat mapesta miwah saling jotin ajeng-ajengan.\n20Dane Mordekai mrentahang mangda nyuratang indike punika tur ngirim surat katiba ring wong Yahudine makasami yadian sane doh, sane magenah ring sakuub jagat Persiane,\n21mangda ipun netepang tanggal 14 miwah tanggal 15 bulan Adar punika dados rerainan nyabran taun.\n22Ring rahina-rahinane punika wong Yahudine sampun ngluputang uripnyane saking meseh-meseh ipune. Ring sasih punika kasungsutane sampun magentos dados kaliangan miwah kabagian. Ipun kaprentah mangda ngelingang rahina-rahinane punika malantaran ngwentenang pepestan miwah kaliangan, saling jotin ajeng-ajengan miwah madana-dana ring anake tiwas-tiwas.\n23Irika wong Yahudine pada ninutin prentah Dane Mordekai, tur rerainanne punika dados adat sane kamargiang nyabran taun.\n24Dane Haman, okan Dane Hamedata, katurunan Sang Prabu Agag miwah meseh wong Yahudine sampun ngwentenang undi (sane wastanin dane “Purim”) buat mastiang rahina jaga nyirnayang wong Yahudine. Dane ngrencanayang jaga nyirnayang wong Yahudine makasami.\n25Nanging Sang Pramesuari Ester ngaturang indike punika ring ida sang prabu, tur sang prabu ngwedalang surat prentah mangda rerincikan Dane Haman marep ring wong Yahudine punika kabalikang tur katiwakang ring Dane Haman. Dane Haman miwah oka-okan danene raris kagantung ring tiang gantungane.\n26Punika awinanipun, rerainane punika raris kawastanin Purim, uli krana surat prentah Dane Mordekai miwah malantaran sakancan paindikan sane nibenin wong Yahudine punika.\n27Wong Yahudine raris ngamanggehang indike punika dados awig-awig pabuat dewekipune, buat katurunannyane miwah pabuat asing-asing anak sane ngranjing dados wong Yahudi, mungguing ipun sareng sami jaga ngluihang rahinane makakalih punika nyabran taun satinut ring prentah Dane Mordekai.\n28Sampun kaputusang mungguing asing-asing kulawargan wong Yahudine ring asing-asing katurunan sane pacang rauh, sane magenah ring asing-asing propinsi miwah kota-kota, patut eling ngluihang Rerainan Purim punika ring masa-masa sane pacang rauh.\n29Sasampun punika Sang Pramesuari Ester, okan Dane Abihail, kadi asapunika taler Dane Mordekai, taler nulis surat buat misekenang indik Rerainan Purim sane sampun riinan kasuratang an tuk Dane Mordekai.\n30Surate punika kakirim tumiba ring bangsa Yahudine makasami, tur salinannyane kakirim ka propinsi-propinsi ring sakuub jagat Persiane, sane gebogannyane wenten satus pitulikur punika. Surate punika nganumadakang mangda wong Yahudine pada muponin sutrepti rahayu,\n31tur matujuhin ipun miwah parakaturunanipune buat ngluihang Rerainan Purim ring masa-masa sane sampun kapastikayang, pateh sakadi ipun sampun biasa ngamargiang awig-awig ngeniang indik mapuasa miwah rahina kaduhkitan. Indike punika kaprentahang antuk Dane Mordekai miwah Sang Pramesuari Ester.\n32Prentah Sang Pramesuari Ester buat ngamanggehang awig-awig indik Purim punika, kasuratang ring satunggaling cakepan.


CONTOH NASKAH PIDATO BASA BALI, NASKAH DHARMA WACANA,,NGEWERDIANG TRI HITA KARANA ANTUK NGEMARGIANG SAD KERTIH | the Bali Buzz..!!!\nHome » Contoh Pidato , Pidarta Basa Bali » CONTOH NASKAH PIDATO BASA BALI, NASKAH DHARMA WACANA,,NGEWERDIANG TRI HITA KARANA ANTUK NGEMARGIANG SAD KERTIH\nCONTOH NASKAH PIDATO BASA BALI, NASKAH DHARMA WACANA,,NGEWERDIANG TRI HITA KARANA ANTUK NGEMARGIANG SAD KERTIH\nPosted by Rah Toem Posted on 10:51 AM with No comments\nNGEWERDIANG TRI HITA KARANA ANTUK NGEMARGIANG SAD KERTIH\nInggih suksma aturang titiang mantuka ring pangeter baos inggian galah sane kapaica ring titiang, ngaturang sambrama wacana majeng ring ida dane sareng sami. Sadurung titiang ngelanturang atur, pinih kapertama lugrayang titiang ngaturang rasa angayu bagya majeng ring Ida Sang Hyang Widhi Wasa, duaning sangkaning paswecan Ida presida iraga mesadu ajeng ring genah tur galahe sane becik puniki.\nSane wangiang titiang Manggala Pemerintahan Kota Denpasar,\nMajeng ring Dharma Dhyaksa Panureksa sane wangiang titiang,\nMantuka ring para sisia pemilet pacentokan sami sane wangiang titiang,\nIda dane sareng sami sane ten presida ojah titiang siki-siki sane dahat tresna asihin titiang.\nSane mangkin yening cingak kewentenan jagate pamekasne ring jagat Bali sampun wiakti matiosan ring kewentenan jagat duk e rihin. Sane matiosan punika wenten ring tradisi, kebudayaan, lingkungan miwah bidang-bidang sane lianan. Yening rereh ring kewentenan tradisi pastika sampun mecampuh sareng tradisi ring jagat tiosan, punika taler ring kewentenan kebudayaan nyane. Wenten taler tradisi-tradisi Bali nguni sane sayan nyurupan sekadi gotong-royong, tradisi briak briuk maka miwah tradisi pesangkepan. Lianan ring punika parilaksana warga utawi para janane sampun taler ngasoran sekadi “tindak kekerasan” sane sayan-sayan nincapan. Kewentenan byuta sekadi pesiatan ring desa adat taler sampun nincap.\nInggih ida dane, duaning kadi asapunika kewentenan byuta ring jagate, ngawit saking mangkin sepatutnyane iraga mapidabdab nabdabang jagat bali mangda aman tur trepti, presida raris ngawinang jagat bali ajeg. Pemargi sane presida kautsahayang makeh pisan, sekadi sane sampun kasuratang ring sastra-sastra agama Hindu ne. punika sane patut katelebang mangda iraga uning ring pemargi sane patut kalaksanayang. Pemargi sane wenten ring sastra sane sampun taler kalimbakang inggih punika Tri Hita Karana. Majalaran falsafah Tri Hita Karana punika jagat Baline prasida ajeg, saantukan falsafahe punika prasida nuntun para janane ngamecikan sehananin Parhyangan pinaka sarana genah ngaturang bhakti ring Ida Hyang Parama Kawi. Tri Hita Karanan taler presida nuntun para janane ngemecikang pawongan sarana ngiket paiketan pasemetonan ring bali. Tri Hita Karana taler presida nuntun ring palemahan sane pinaka sarana ngemecikang indik kewentenan wewidangan Baline mangda asri saking kota rauh ring desa-desa.\nDuaning kadi asapunika buat kasuksman Tri Hita Karana ne, patut punika kekardinin kalih kalimbakang pamekasnyane ring jagat Bali. Sinalih tunggil pemargi sane presida ngewerdiang Tri Hita Karana inggih punika medasar antuk Sad Kertih. Enem kesucian sane patut keajegan minakadi Atma Kertih, Samudra kertih, Wana Kertih, Danu Kertih, Jagat Kertih miwah Jana Kertih. Enem pahan kertih puniki patut kemargiang olih para janane sami sumangdene filsafah Tri Hita karana punika presida kawerdiang.\nInggih ida dane sami sane dahat wangiang titiang, sane mangkin titiang jaga ngatur uningayang nanginin indik pah-pahan ring Sad Kertih punika. Kapertama, sane kabaos Atma kertih inggih punika utsaha sane kalaksanayang mangda sida sang Hyang Atma nenten kaiket olih awidya. Duanin sang sane sampun kaliput antuk awidya pastika pacang bingung turmaning nenten presida meparilaksana nganutin kepatutan. Yening sampun bingung, jatmane sering melaksana sane boya sane ngawinan nenten medwe rasa prikemanusiaan. Yening sampun kadi asapunika pemargin ipun sinah pahan Tri Hita Karana sane ping kalih sane kebaos pawongan nenten presida memargi. Duaning punika ngiring iraga ngutsahayang mangda Sang Hyang Atma sane ngurip iraga presida suci. Pemargi sane keanggen nyuciang raga sekadi ngelakasanayang upacara pebayuhan miwah setata melajah sastra-sastra agama.\nPing kalih sane kebaos samudra kertih nenten ja wenten sios ngelaksanayang utsaha miara samudera, pasih miwah pesisi. Turmaning patut taler miara kalih ngelestariang kewentenan satwa sane maurip ring tengah segarane. Upaya sane presida kaanggen ngemargiang Sad Kertih punika, asiki ngelaksanayang upacara melasti miwah mapekelem ke tengahing segara, kalih nenten meparilaksana sane ngerusak wewidangan sane wenten ring segara punika.\nPing tiga indik wana kertih nenten ja wenten tios ngelestariang kewentenan alas sane pinaka genah para beburon e maurip. Tiosan ring kawigunan ipun dados genah ring para beburon, kewentenan alas taler pinaka paru-paru bumi sane presida nyaring angin mangda setata bersih tur akeh medaging oksigen. Utsaha sane presida kemargiang mangda alase asri, sekadi ngelaksanayang upacara Tumpek Wariga nyabran ngenem sasih. Ring sekala patut taler ngelaksanayang reboisasi utawi nandur taru ngawit ring pekarangan, telajakan, panegalan utawi ring alase sane sampun kerusak. Taler para umat Hindune sampun ngemargiang sinalih tunggil pemargi sane presida ngwangun wana sane asri, sekadi mekarya Parhyangan linggih Ida Bhatara ring tengahing wana.\nSelanturnyane sane kabaos Danu Kertih inggih punika utsaha ngelestaring genah pewetuan toya utawi “sumber-sumber air” sekadi Pesiraman, Tukad, Danu miwah sane lian-lianan. Pastika ida dane sampun uning ring kawigunan toya sane presida ngurip sehananin sane maurip sane wenten ring jagate. Utsaha sane presida kaanggen jalaran mangdane kewentenan danu setata asri inggih punika nenten ngerusak taru sane wenten, turmaning ngemargiang upacara melasti miwah ngaturang pekelem ring tengahing danu. Lianan ring punika patut taler ngewangun parhyangan ring wewidangan danu punika mangda presida ngelestaring kesucian ring danu.\nSane kaping lima kabaos Jagat Kertih. Suksman Jagat Kertih punika utsaha sane kemargiang mangda presida ngewerdiang sane kebaos keharmonisan ring jagate. Keharmonisan punika pacang presida kemargiang yening para umat sampun ngemargiang Tri Hita Karana. Tri Hita Karana inggih punika keharmonisan sane kewangun I manusa sareng Dewa, I manusa sareng manusa maka miwah manusa sareng jagat genah ipun maurip. Yening iraga sareng sami sampun presida ngemargiang Tri Hita Karana pastika presida taler ngardi Jagat Kertih.\nRaris sane kaping untat utawi kaping enem, punika kabaos Jana Kertih. Sane kabaos Jana Kertih inggih punika utsaha nyuciang raga mangda nenten kegoda olih maya. Pemargi sane keangge nyuciang raga ring niskala wantah ngelaksanyang upacara manusa yadnya sekadi pebayuhan. Tiosan ring ngelaksanayang upacara taler patut ngerereh keweruhan ring sekolahan.\nInggih ida dane sane suksmayang titiang, mangdane presida ngewerdiang Pawongan patut iraga ngemargiang sane kabaos Atma Kertih miwah Jana Kertih. Yening ngaptiang Parhyangan miwah Palemahan, parilaksana sane patut kemargiang inggih punika antuk ngelaksanayang samudra kertih, wana kertih, danu kertih miwah jagat kertih.\nInggih ida dane, kadi asapunika presida antuk titiang ngojahang pariindik utsaha ngewerdiang Tri Hita Karana melarapan antuk ngemargiang Sad Kertih. Kaping untat titiang ngaturang geng rne sinampura buat ketambetan titiang sane kelintang, tur maning yening prade wenten atur titiang sane nenten mungguh ring pekayunan ida dane, titiang taler ngelungsur pengampura. Sane mangkin atur titiang kasineb antuk ngaturang parama santih.


Yehezkiel 22 (BALI)\n1Ida Sang Hyang Widi Wasa ngandika ring tiang, sapuniki:\n2“Ih manusa, apake kita suba sedia nepasin kota ane bek misi jlema ane amati-mati? Tlehtehangja teken ia, sakancan laksanannyane ane cemer.\n3Tekedang teken kotane ento, sabdan Ulun Sang Hyang Widi Wasa Sang Maha Luur, kene: Sawireh iba suba liu pesan ngamatiang rakyat ibane muah suba ngletehin dewek ibane majalaran nyungsung arca, dadinne panemayan ibane suba teka.\n4Iba pelih sawireh iba amati-mati tur iba cemer majalaran arca-arca ane gae iba, ento awanane panemayan ibane suba teka muah tuuh ibane suba pragat. Ento kranane Ulun suba nglugrain parabangsane pada minjulin iba muah gumine makejang pada ngadesem teken iba.\n5Gumi-gumi ane paek muah ane joh ngadesem teken iba, sawireh iba tusing ngelah pidabdab.\n6Sakancan pamimpin Israele pada andel teken kakuatan dewekne tur pada amati-mati.\n7Di kota tusing ada anak ane bakti teken wong tuannyane. Iba nguluk-nguluk wong sunantara muah meres anake balu-balu muah anake ubuh-ubuh.\n8Iba tusing ngajiang tongose ane suci, tur iba tusing ngamanggehang dina Sabate.\n9Ada makudang-kudang rakyat ibane misunayang timpalne, apanga timpalne ento kena danda pati. Ada masih makudang-kudang diri di pantarannyane ane naar surudan arca-arcane. Ada makudang-kudang ane tusing suud-suud ngulurin indriannyane.\n10Ada makudang-kudang ane medem ngajak somah bapanne. Ada masih anak maksa ngajak anak luh masanggama dikalane ia nuju sebel diawak.\n11Ada ane mamitra muah ada masih ane mlegandang mantunne wiadin nyama kualonne.\n12Ada makudang-kudang di pantaran rakyat ibane nanggap upah amati-mati. Ada ane mutranang pipis marep teken sesamannyane wong Israel muah nyugihang dewek malantaran ngae pocol marep teken anake ento. Ia suba pada engsap teken Ulun.” Sapunika sabdan Ida Sang Hyang Widi Wasa Sane Maha Luur.\n13“Ulun lakar ngwales teken iba sawireh iba suba ngrampok muah amati-mati.\n14Apake iba ngaden iban ibane lakar enu ngelah kawanenan muah enu cukup ngelah kakuatan buat ningting liman ibane, dikalan Ulune mangseh marep teken iba? Ulun ene Sang Hyang Widi Wasa ane masabda tur Ulun lakar nglaksanayang sabdan Ulune ento.\n15Ulun lakar nyambehang rakyat ibane sig sakancan gumi muah bangsa tur lakar nyuudang laksanan ibane ane corah.\n16Ditu bangsa-bangsane ane lenan lakar nganistayang iba nanging iba lakar nawang, mungguing Ulun ene Sang Hyang Widi Wasa.”\n17Ida Sang Hyang Widi Wasa ngandika ring tiang, sapuniki:\n18“Ih manusa, wong Israele suba tan paguna buat Ulun. Ia waluya buka sisan logame, satmaka temaga, timah, besi muah timah selem, ane enu masisa di prapene, sasubane perake kasepuh.\n19Sawireh keto, ane jani, Ulun Sang Hyang Widi Wasa Sang Maha Luur, ngandika teken ia mungguing ia patuh tan paguna buka logame ento. Ulun lakar ngaba ia ajaka makejang ka Yerusalem,\n20patuh buka perak, temaga, besi, timah selem muah timah putih ane kacelepang ka prapen panyepuhane. Pidukan muah bebendun Ulune lakar nglebur ia buka apine nglebur logame ento.\n21Sasajaane, Ulun lakar munduhang ia di Yerusalem, laut ia borbor tur lebur Ulun aji pidukan Ulune.\n22Ia lakar kalebur di Yerusalem, buka perake kalebur di prapene, tur sasubane keto ia lakar nawang, mungguing ia sedekan ngrasayang pidukan Ida Sang Hyang Widi Wasa.”\n23Ida Sang Hyang Widi Wasa masabda ring tiang, sapuniki:\n24“Ih manusa, tekedang teken wong Israele, mungguing guminnyane ento tusing suci. Ento awanane Ulun lakar nyisipang gumine ento aji pidukan Ulune.\n25Parapamimpinnyane waluya buka singane ane gerem-gerem sig burone ane sarapa. Ia pada ngamatiang anak, laut nyuang pipis muah kasugihan ane bakatanga tur malantaran solahne amati-mati ento liu ada anak balu.\n26Parapanditane mamurug pidabdab Ulune, muah suba tusing ngajiang paundukan ane suci. Ia tusing maminayang paundukan ane suci muah ane tan suci. Ia tusing ngurukang apa binan barang-barang ane suci muah ane cemer, tur ia tusing rungu teken Rerainan Sabate. Pamragatne bangsa Israele laut tusing ngajiang Ulun.\n27Paraprakanggon pamrentahe waluya buka cicing alasane ane mesbes buron ane suba matianga. Ia pada amati-mati buat ngulati kasugihan.\n28Paranabine suba ngangkebin dosa-dosanne ento, buka anake nekepin temboke aji lelaburan putih. Ia maan wahyu palsu muah ngucapang ramalan ane bobab. Ia ngaku-aku ngwarahang sabdan Ida Sang Hyang Widi Wasa Sang Maha Luur, nanging Ulun Sang Hyang Widi Wasa tusing ada masabda teken ia.\n29Anake sugih-sugih pada mamekel muah ngrampok. Ia nyakitin anake tiwas-tiwas muah meres wong sunantarane.\n30Ulun ngalih-alihin anake ane nyidayang ngae tembok, ane nyidayang majujuk sig tongos-tongos ane laad kuugang. Ulun ngalih anak ane nyidayang nindihin gumine, dikalan pidukan Ulune lakar nguugang temboke ento. Nanging Ulun tusing maan angan aukud.\n31Ento awanane Ulun lakar nibakang pidukan Ulune sig iane, waluya buka apine. Ulun lakar nguugang ia malantaran laksanannyane.” Kadi asapunika sabdan Ida Sang Hyang Widi Wasa Sane Maha Luur.


3. Tetandingan Banten Pengambiyan\nMedasar antuk taledan gede, medaging tumpeng kekalih, raka woh-wohan jangkep, tape, tebu, ketipat pengambiyan asiki, tulung pengambiyan kalih, kojong rangkadan asiki, sampiyan metangga / sampiyan pengambiyan.\n4. Tetandingan Banten Peras\nMedasar antuk taledan gede mesusun antuk kulit peras, medaging beras ajumput benang lan tampelan, raka woh-wohan jangkep, tape, tebu, nasi tumpeng kalih, kojong rangkadan asiki, ulam ayam pinanggang, sampiyan metangga / sampiyan peras.\n5. Tetandingan Banten Dapetan\nMedasar antuk taledan gede, medaging raka woh-wohan jangkep, tape, tebu, nasi tumpeng asiki, kojong rangkadan asiki, sampiyan jeet guwak.\n6. Tetandingan Banten Penyeneng\nMedasar antuk taledan gede, medaging woh-wohan jangkep, tape, tebu, medaging nasi tumpeng tiga (3) , kojong rangkadan, penyeneng alit asiki, sampyan jeet guwak.\n7. Tetandingan Banten Guru\nMedasar antuk taledan gede, medaging raka woh-wohan jangkep, tape, tebu, nasi tumpeng asiki memuncuk taluh bebek lebeng ( melablab ), kojong rangkadan asiki, sampiyan jeet guwak.\n8. Tetandingan Banten Pengiring\nMedasar antuk taledan gede, medaging raka woh-wohan jangkep, tape, tebu, Nasi tumpeng asiki ,kojong rangkadan asiki, sampiyan jeet guwak.\n9. Tetandingan Banten Hyunan\nMedasar antuk taledan gede, medaging raka woh-wohan jangkep, tape, tebu, Nasi Penek kalih , ceper alit kalih medaging saur, sudang-sudangan lan rerasmen, sampiyan Hyunan lan canang atanding.\n10. Tetandingan Banten Dederek / Pengepit\nMedasar antuk taledan gede, medaging raka woh-wohan jangkep, tape, tebu, Nasi tumpeng kalih (2), kojong rangkadan asiki, sampiyan jeet guwak.\n11. Tetandingan Banten Danaan\nMedasar antuk ceper , dagingin sibeh / maiseh. medaging raka woh-wohan jangkep, tape tebu, nasi tumpeng kalih, clemik/ceper alit kalih medaging saur, sudang-sudangan lan rerasmen, sampiyan plaus dagingin porosan asiki, canang lan sekar.\n12. Tetandingan Banten Pejrimpenan\nMedasar antuk bedogan / srembeng alit, sekadi srembeng daksina nanging duwur nyane masibeh, ring jro bedogan punika dagingin raka woh-wohan jangkep, tape, tebu, nasi tumpeng alit asiki, ceper alit dagingin saur, sudang-sudang lan rerasmen, kojong rangkadan, sampiyan penyrimpenan dagingin porosan asiki, canang lan sekar.\n13. Tetandingan Banten Penyajaan\nMedasar antuk ceper , dagingin sibeh / maiseh. medaging raka woh-wohan jangkep, tape tebu, nasi tumpeng kalih, clemik/ceper alit kalih medaging saur, sudang-sudangan lan rerasmen, dagingin sampiyan tangkih, dagingin porosan asiki, canang lan sekar.\n14. Tetandingan Banten Udel\nMedasar antuk taledan gede, medaging raka woh-wohan jangkep, tape, tebu, Nasi tumpeng asiki mecongger hatin ayam, kojong rangkadan asiki, sampiyan jeet guwak.\n15. Tetandingan Banten Kurenan\nMedasar antuk taledan gede medaging raka woh-wohan jangkep, tape, tebu, nasi tumpeng ageng kalih, maiter antuk tumpeng alit lelima, kojong rangkadan asiki, sampiyan jeet guwak utawi sampiyan masreyok.\n16. Tetandingan Jaje Sesrodan\nMedasar antuk taledan gede medaging jaje bungan temu kalih, bungan duren kalih, toro-toro kalih, kekuluban putih kalih, sekar kamimitan kalih, sekar gedebong kalih, teges amah uled kalih, pucuk kalih, padma kalih, pepiringaan kalih, klongkang kalih, kerang katik siki kalih, kerang katik duwa kalih, kebeber kalih, bungan bungkak kalih, bungan jepun kalih, bungan tunjung kalih, panekep siki, takir asiki medaging nyuh atebih misi gula pasir.\n17. Tetandingan Banten Ancak\nmedasar antuk taledan gede medaging raka woh – wohan jangkep, tape, tebu, tumpeng gede asiki metatakan antuk don ancak abidang, kojong rangkadan, sampiyan jeet guwak\n18. Tetandingan Banten Bingin\nMedasar antuk taledan gede, medaging raka woh-wohan jangkep, tape, tebu, tumpeng gede asiki metatakan antuk don bingin, kojong rangkadan, sampiyan jeet guwak.\n19. Tetandingan Banten Tagok\nMedasar antuk taledan gede, medaging raka woh-wohan jangkep, tape, tebu, tumpeng gede asiki, kojong rangkadan, sampiyan jeet guwak.\n20. Tetandingan Banten Gook\n21. Tetandingan Banten Ungang\n22. Tetandingan Banten Pancoran\n23. Tetandingan Banten Bulakan\n24. Tetandingan Banten Papletikan\nMedasar antuk babedogan, ring tengah nyane dagingin beras, bijaratus ( gegantusan ) tampelan, pesel – peselan, lekah antuk kelapa meakit –akit sekadi marga tiga, jaja merupa lekeh asiki,gula merah ( gula bali ) mewadah clemik, nyahnyah gringsing mewadah clemik, sami punika megenah dados asiki ring tengah bebedogane.\n25. Tetandingan Banten Tatakan Pulagembal\nMedasar antuk dulang susunin taledan gede medaging raka woh –wohan sejangkep nyane, sampiyan slangsang asiki ring arep mepasang srebet sreneng, duwur nyane magenah banten Pulagembal nyane.\n26. Tetandingan Banten Tempeh Masrobong\n( Eedan Banten Pulagembal )\nMedasar antuk tetempeh masrobong, medaging beras agemel, biyu kalih bulih, tebu kalih tugel, kojong panca lima asiki, eteh – eteh daksina jangkep, samuhun atanding, paso lan duma asiki, jukut matah aceper bungkulan, gedang airis, paya airis, nangka airis, buah kacang panjang lan kecambah, solasan atanding, tulung sesayut asoroh, basa – basa bali jangkep mewadah ceper, kojong maringgit antuk busung, ring tengah nyane jahitin Sri kekili, medaging basa ambungan, isin tampinan jangkep, sampiyan nyane sampiyan ole-ole kalih siki, sampiyan pusung kalih siki, penyeneng alit asiki, sangga urip asiki.\n27. Tetandingan Banten Pangebek\nMedasar antuk taledan gede medaging tumpeng putih limang bungkul, raka woh-wohan jangkep. Tebu, tape, kojong rangkadan, sampiyan jeet guwak.\n28. Tetandingan Banten Bebangkit\nMedasar antuk papah jaka, ( pugpug ) petang katih, dados segi empat, taler mesibeh antuk ron jaka mejahit, medaging jaja cacahan bebangkit sejangkep nyane, banten bebangkit nyane metatakan antuk ngiyu mesrembeng, ring tengah ngiyu nyane medaging taledan bunter.\n29. Tetandingan Banten Tanem Tuwuh\nMedasar antuk wakul, medaging beras, tampelan lan bunga,nyuh mekulit asiki,jit nyuh nyane punika ketabas mangdane tapak, duwur nyuh nyane tancebin orthi bagia asiki.\n30. Tetandingan Banten Pamugpug\nMedasar antuk taledan gede, medaging raka woh-wohan jangkep, tape, tebu, tumpeng warna limang bungkul, (tumpeng sane warna putih kangin, tumpeng sane barak kelod, tumpeng sane kuning kawuh, tumpeng sane selem kaja, tumpeng sane brumbun ring tengah ), kojong rangkadan, sampiyan nagasari, sesedep tepung tawar, penyeneng asiki, canang pahyasan.\n31. Tetandingan Banten Sayut Agung\nMedasar antuk bebedogan, duwur nyane dagingin jejahitan metangga melakar antuk busung , janur, ring tengah nyane dagingin raka woh-wohan sejangkep nyane padha akebisan, clemik panca atanding, canang pahyasan.\n32. Tetandingan Banten Guru Mepucak Manik\nMedasar antuk taledan gede medaging raka woh-wohan jangkep, tebu, tape, tumpeng gede mapucan taluh bebek lebeng asiki, kaiterin antuk tumpeng alit petang bungkul, kojong rangkadan asiki, sampiyan jeet guwak\n33. Tetandingan Banten Jegjeg Urip\nMedasar antuk bedogan medaging tangga mesreyok, katik nyane sekadi jejahitan paku pidpid, medaging raka woh-wohan jangkep, sami padha akebisan, medaging tumpeng putih asiki, kojong rangkadan asiki, clemik panca asiki, canang pahyasan.\n34. Tetandingan Banten Tunjang Langit\nMedasar antuk taledan gede medaging raka woh-wohan jangkep, tebu, tape, tumpeng poleng asiki, muncuk nyane selem melakar antuk injin, bongkol nyane putih melakar antuk beras, kojong rangkadan asiki, sampiyan jeet guwak, canang pahyasan.\n35. Tetandingan Banten Guling\nMedasar antuk ngiyu susunin taledan gede, raka woh-wohan jangkep, tumpeng ageng kalih bungkul, tumpeng alit limang bungkul, kojong rangkadan, ketipat kelanan, peras tulung sayut, canang pahyasan, sampiyan pusung kalih, sampiyan gantung-gantungan kalih, penyeneng tahenan asiki, Canang.\n36. Tetandingan Ulam Gayah\nSate mepinda Bajra muncuk nyane medaging pepusuhan, megenah ring kangin.\nSate mepinda Gada muncuk nyane medaging hati, megenah ring kelod.\nSate mepinda Nagapasa muncuk nyane medaging Ungsilan, megenah ring Kauh.\nSate mepinda Cakra muncuk nyane medaging Nyali, megenah ring Uttara.\nSate mepinda Padma muncuk nyane medaging Ati Saunduh, megenah ring tengah.\nSate mepinda Dupa muncuk nyane medaging Peparu, megenah ring kelod kangin.\nSate mepinda Moksala muncuk nyane medaging Usus Muda, megenah ring Kelod kauh.\nSate mepinda Angkus muncuk nyane medaging Limpa, megenah ring kaja kauh.\nSate mepinda Trisula muncuk nyane medaging empedu, megenah ring Kaja kangin.\n37. Tetandingan Tatebasan Sapuh Awu\n( Anggen Rikala Ngruwak Pekarangan / Sawah )\nMedasar antuk tatempeh masrembeng, , susunin kulit sesayut, medaging tumpeng agung 1, linting 3, lidi 3 katih, pahangan lan danyuh nyuh gading mapesel dados asiki, ambengan 11 katih, toya pasih, toya tukad, kulit sesayut nyane antuk don pandan maiseh, raka woh – wohan jangkep, wakul panyerimpenan 1, sampiyan nagasari, sasedep tepung tawar, penyeneng alit, peras alit, tulung sayut, daksina 1, sodaan 1, tipat kelanan, lis peselan, padma, lis bebuhu, canang pahyasan, coblong 1, payuk pere 1, tanding dados awadah.\n38. Tetandingan Tatebasan Jaga Satru\nMedasar antuk tatempeh masrembeng, , susunin aled kulit sesayut, medaging nasi wong – wongan barak 2 tanding, putih 2 tanding, maulam bawang jahe, nasi kojongan 1, segehan kepelan 9 tanding, daksina 1, penyeneng alit, peras alit, tulung sayut, sodaan atanding, tipat kelanan, dupa 11 katih, sesari 225, segehan agung atanding, kaatur ring Sang Hyang Ibu Perthiwi


Lirik Text Geguritan I Lijah-Lijah dan terjemahannya\n1Teks Geguritan I Lijah-Lijah\n1.8Pupuh Ginada Anyar\n2Terjemahan Gaguritan I Lijah-Lijah\n2.8Pupuh Ginada Anyar\nGeguritan I Lijah-Lijah adalah karya I Nyoman Antasa dari Banyning- Singaraja. Gaguritan ini ditulis pada tanggal 20 Februari 1978.\nTeks Geguritan I Lijah-Lijah\nAwighnam mastu karepang, Majeng ida dane sami, Meled titiange ngawinang, Kandugi purun mangawi, Ngawi kidung sekar alit, Tembang sinom anggen pupuh, Nuju tanggal kaping dasa, Bulan ipun Februari,\nTahun ipun, Siyusanga kantun lintang.\nPitung dasa kutus telas, Tahun ipun sampun pasti, I Lijah-lijah ungguhang, Sane anggen titian gending,\nNanging ampurayang ugi, Dening titian lintang punggung,\nKadi ipun ibun petang, Congah idep nyane ngilit, banget lutut, mangilit ipunyan buah\nJanten tan mresidayang, Ngawe asri sang mangaksi, Sapunika taler titian, Doh jaga mangrenanin,\nMapan jati durung uning, Ne mawasta daging pupuh,\nTaler ring kecap aksara, Boya sentanan pangawi, Sinah sampun, Tang ngawe ledang manah.\nMula titian jugul pisan, Anggen antasan magending, Ngempu panak manujung, Sat babotoh yan umpami, Yadin jinah sakeng sakit, Kadi banyu ening nerus, Solahe ngetohang jinah, Sapunika taler mami,\nNging tan takut, Pacang dai kakedekan.\nKocap Bapa Lijah-lijah, Ngelah pianak abesik, Madan wayan Lijah-lijah, Lekig ipune tan sipi, Gagaene tuah malali, Tusing taen matetulung,\nKala bapannya magarapan, Itep pesan ya maguli, Takut tuyuh, mabudi liyu madaar.\nPepes ngedasang dadaharan, Tusing taen mengitungin, Eroban tonden madahar, Nyak ja seduk sing kitungin, Ngencolang buin magedi, Yan basange suba kembung,\nBek maisi dadaharan, Ngawitin buin maguli, Sakeng malu, Solahe ngedegin basing.\nSakeng mula pejantosan, Tusing dadi gelemekin, Jani nuju ngamulihang, I Lijah-lijah nemonin,\nUkuh ya manyemak nasi, Teka bapane jeg nundung, Cahi wayan Lijah-lijah Koja cai nongos dini, Eda bengkung, Enggalang cai makaad.\nGedeg kaine ngaliwat, Ngenot iba ada dini, Tulen liu bahang ngamah, Minab kai tan pakerti, Ngae iba duke nguni, Sangkan kene kai pupu,\nLekig ibane ngaliwat, Sajabaning kuat nidik, Buron jaruh, Yaning seduk mara paak.\nI Lijah-lijah magedi, sambilang mananang layah, Ka sagara pangungsine, manggih anak mulang pencar, Ngedeng jarring paseliweran, I Lijah-lijah matatulung, ngedeng jaring tur mamulang\nDi sampune surup rawi, I Lijah-lijah ucapang, Nganti malolos kisane, akeh polih nunas ulam,\nlaut ipun ngalih sanan, kategen ulame mantuk, gageson ipun ring jalan.\nTan caritanan ring margi, sampun ipun rauh ring umah, Ngaukin meme bapannya, meme bapa dong enggalang,\nJagjagin icing I Wayan, ngabe be sada liyu, memennya enggal manyangjag.\nTumuli enggal nimbalin, tategenane ipianak,\nManglaut alon munyine, cai wayan bagus saying, dija cai maan ulam,\nI Lijah-lijah masaut, maan mamancing di Sagara.\nNimbal memennya mamunyi, ajak ja bapane luas, Mamancing ka Sagarane, sage tapa liya maan,\nAdep anggon meli baas, apang kapahan nanang seduk, I Lijah-lijah manimbal.\nSing ja keweh yan mamancing, elah apang enggal maan, Biyu kayune aijas, ento mula baren melah,\nBulih-bulihang ya pulang, gangsar ebene ngarebut, Pedas enggal liyu maan.\nAketo munyine culig, sing suud-suud mamokak,\nPrejani encol memenne, meli biyu kayu aijas, lakar anggon baren luas, Ngaat maan ebe liyu, kabeloh-belog tuara maan.\nKocapan mani semengan, sareng kalih ya mamargi, Tan kocapan maring jalan, enggal lampahe lumaku, Sampun rauh ring sagara, nene mangkin,\nI Lijah-lijah mangucap.\nMangucap teken bapannya, dini bapa mulang pangcing, Icang ditu badanginan, tongose maselat enjung,\nJalan maliyu-liyunan, maan mincing, Bapannya laut manggutan.\nI Lijah-lijah ngenggalang, mangalahin bapanne jani, Mapan suba ngaat pesan, ngahngah kembal maisi sangu,\nNgalih tongos batan pandan, apang ilid, ditu iya ngagah takilan.\nManegak masila tapak, ngahgah takilane jani,\nBungkut-bungkut ya madaar, pameragat kembale puyung, m Makejang isinne telah, nen jani, biyune laut kajambal.\nTonden ada akijapan, kayang biyu lisik gundil,\nDitu laut I Lijah-lijah, nyadedeg ipun aturu, bapane jani ucapang, Mulang pancing, mabaren biyu bulian.\nAda kaang gede pesan, tan kalancah yeh pasih, Diarep bapane reko, mulang pancing mabaren biyu,\nSinah sing ada be ngamah, sakeng jahil, i pianak teken i bapa.\nNe jani makire sanja, I Lijah-lijah tumuli, Sampun bangun ipun kocap, mawali dulege tumbuh,\nLaut ipun medabdaban, manyilemin, ngalih bapane ngawangang.\nDisampune ipun napak, ring genah bapane mincing, Raris ipun masingidan, disamping kaange agung,\nMangpil tan maklisikan, sambil ngintip, yan suba bapane mulang.\nBapannya jani ucapang, mangawitin mamulang pancing, Irika I Lijah-lijah, nyilemin pancinge laut, nyemak biune bulian, Tur mawali, ring kaange mangisidan.\nJengah bapang ngaliwat, kadenang be ngedetin, malih bapannya mamulang, pancinge mabaren biyu,\nI Lijah-lijah ngenggalang, manyilemin, barene telah kadaar.\nDasdasan barene telah, enu barene abulih, Ditu bapa Lijah-lijah, ngenggalang mangalih batu,\nPancinge malih kapulang, tur mangintip, yen malih kakadeng ulam.\nLaut pancinge makedetan, cara ada be ngedengin, Enggal bapa Lijah-lijah, nagih nyabat aji batu,\nI Lijah-lijah ngenggalang, nene jani, ngomong teken bapannya.\nEda bapa nyabat icing, ngaku suba icing jani, Icing ane manelehang, baren bapanne iwahu,\nBapannyane raris ngucap, cicing cai, iba tulen keneh ubuhan.\nSakeng cai minab mula panak babinjat,\nTulen ngae sakit ati, telah baan iba ngamah, biyu kayune aijas, Sakeng mula bikas cicing, nah enggalang, magedi iba uli dini.\nTulen ngae basing kaine garetenan, ngenot iba enu dini, Ngaat pesan kai ngenyal, nyakcak iba nganti enyang, Tusing suud-suud culig, tur mamokak,\nSinah Bangka iba jani\nI Lijah-lijah tumuli ngenggalang, malaibin bapane jani,\nTakute bes kaliwat, palaibe tan tolihan, carita yang nene mangkin, Sampun sawat, I Lijah-lijah melaib.\nTan caritanan palaibane I Lijah-lijah, Teked tengah abiane jani,\nNuju anak ngalap kacang, ada ane ngebet bawang, ngalap jagung ngebet sawi, Ada ngunjal, alapane ngaba mulih.\nWetu tumbuh idepne I Lijah-lijah, maidep ipun nulungin, Ditu laut ya ngenggalang, nyemak wadah ngalap kacang,\nSarwi numbeg ngebet sawi, bareng ngunjal, nganti suba sanja tiyis.\nMinab jani suba ada makapuwan,\nI Lijah-lijah nulungin, ditu laut sang nuwenang, jagung bawang miwah kacang, Makejang pada ngolasin, makidihang, ring I Lijah-lijah jani.\nCaritayang ne jani Lijah-lijah, madabdaban lakar mulih, raris ipun ngalih sanan, Lakar anggon negen bawang, jagung kacang miwah sawi,\nTan ucapan, I Lijah-lijah di margi.\nSampun neked I Lijah-lijah ring umah,\nMeme bapane kaukin, meme bapa dong enggalang,\nJagjagin icing I Wayan, meme bapa tulen nelik, nongos jumah, gagaene tuah nidik.\nMeme bapannya ngenggalang, nyagjagin I Lijah-lijah nejani, Bapannya matakon alus, cening Wayan Lijah-lijah,\nBapa tandruh, dija cai maan jagung,\nmaan kacang miwah bawang, dadi liyu ngaba sawi.\nMasahut I Lijah-lijah, manuturin meme bapannya jani, Bobabe sing suud-suud, ngorahang mangelah abian,\nMaan nandu, ditu badaja di gunung, liyu sada linggah-linggah, Maisi kubu abesik.\nEnto awinane bapa, sangkan icing ngalih bapa jani mulih, Bapa jani luas malu, ngalap kacang miwah bawang,\nNgabut sawi, yen nepukin kubu ngantung, Ento suba abian icing, lahutang bapa ngalapin.\nBenjang semeng caritayang, bapa Lijah-lijah rumuli mamargi, pamargine ya kagunung, tan caritanan ring marga, gelis mangkin, panggih ipun kubu suwung, irika raris malapan,\nngebet bawang ngebet sawi.\nKocap rawuh sang nuwenang, cengang ipun pabianane kaalapin, Bapa Lijah-lijah laut, nanjen ipun sang nuwenang,\nPan ceninge, dadi bengong ngoyong ditu,\nNe jagung miwah kacang, abahang panake mulih.\nPilihin jagunge dadah, encolang idihang panake sawi, Sang nuwenang manglaut, nyampuak Pan Lijah-lijah, Aji madik, pacuab getihe pesu, ditu laut Pan Lijah-lijah, ngenggalang ipun malaib.\nGetihe ngebekin gidat, Pan Lijah-lijah suba neked jumah jani, I Lijah-lijah katuju, nyedekan ipun madaar, tengkejut jati,\nninggalin bapane rauh, kadenang masongko barak, tumuli ipun nakonin.\nMara ko I bapa tunden luas, suba meli songko prajani, Liyu minab ngadep jagung, musti liyu ngadep bawang, Sangkan meli, songko barak ane luwung,\nicing nyilih nyang ajahan, bakal anggon icang malali.\nBapannya masaut galak, delikang iba kai maurab getih, Kaden iba songko luwung, jani ja iba karowan,\nPragat mati, kayang tulang ibane lunglung, laut bapannya manyabat, aji tatal ya abesik.\nI Lijah-lijah ngenggalang, cara bojog makecog laut ngajengit, Buwin katimbal aji batu, ditu laut I Lijah-lijah ya malaib, Bapannyane raris ngpung, aji lungan kitakan, tendas panake patitis.\nGedeg bapane ngaliwat, neglah pianak tulen cicing, Ditu bapa Lijah-lijah, gageson tangkil ka Puri,\nNgaturang paneke jani, ring Ida anake Agung, nyalempoh ipun manyembah, Cingak sembah kaula Gusti, Ratu Agung, kenak Ratu ngampurayang.\nAnake Agung ngandika, pangandikane alon manis, kenken bapa Lijah-lijah, buka tumbene manangkil, lahutang aturang jani, apang nira tatas tahu,\nditu bapa Lijah-lijah, ngaturang indike jati, Ratu Agung, jengah titiange kalintang.\nKaulan Cokor I Dewa, beler ipune tan sipi,\nSering pisan ipun mamokak, mamelog-melog tan mari,\nMawinan titian ne mangkin, mangaturang ring I Ratu, ledang Ratu manitahang, Jro Purine ne mangkin, mangda ngejuk, pianak titiange i mokak.\nMangda ratu mamuputang, kaulan Cokor I Gusti, Durus ratu mamademang, sumangden ipun tan kari, Sinah jaga ngaletehin, yan banggayang ipun idup,\nJanten ngawe uyut jagat, Anake Agung manyawis, bes kadurus, yan aketo bahan bapa.\nBes kaliwat bahan bapa, teken panak enu cenik, Melahang malu ngenehang, apang da kadurus dadi,\nPan Lijah-lijah mawali, matur ring anake agung, manawi ratu sampun nyinggak, sirah titiange magetih, wantah ipun, sane melog-melog titiang.\nNgaku ipun ngelah abian, kocap mamula ipun sawi,\nKacang jagung miwah bawang, kauduh titian raris, mangda luas ngebet sawi, Yening wenten kubu ngatung, nike padruwenane kocap,\nKadi coton titiang di ati, mangruruh, abiane I Lijah-lijah.\nRauh ring tengah abian, panggih titiang kubu abesik, irika tumuli titian Ngalap jagung ngebet sawi, sang nuwenang ne mangkin, rauh ipun nadtad caluk,\nMalah titian nanjenang, jagung bawang miwah sawi, mangrumuk, sang nuwenang galak pisan.\nIrika raris ipun nyampuak, sirah titiange aji madik, Sinambi ipun angucap, kaliwat iba juwari, pongah\nCai nanjen kai, buka iba mamula dangu, sampunika sang nuwenang, manguwel kaliwat pedih, pati kaplug, palaib titiange gagesonan.\nMawinan Ratu sang Nata, pinunas titiange linggihin Anake Agung ngandika, Kene bahan bapa jani, yadin ja ceninge pelih, tusing pantes mawanan lampus,\nMula buah basang gelah, patut deweke nanggenin, dadi takut, miara panak pagelahan.\nSakewala bapa melahang, nampi munyin nirane jani, Kadi munggah ring aksara, panake patut yasain,\nYan beneh bahan makerti, maan i panak tongos luhung,\nIraga dadi bapane, bareng masi katrstesin, kadi tebu, kala iya kabetengan.\nSing ja i tebu dogenan, ngarasayang maan etis, milu kayang itarutala,\nBareng masi ya kasambi, mawinan bapa ne jani, eda bapa jeg gagisu, nagih las teken pianak, Apang eda mapangenan.\nBapa Lijah-lijah ngucap, cutet pinunase mangkin, Ledang Ratu mamademang, mangda usan ngawe sakit, Yan banggayang ipun kari, janten ngawe gumi uwug, Irika Ida Sang Nata, puput Ida managingin, tur manguduh, Mangejuk I Lijah-lijah.\nNgandikayang parekane makakalih,, mangda luas,ngejuk I Lijah-Lijah, kahiring antuk wong puri, gelis lampahe lumaku, kocapan sampun kapanggih, ipun I Lijah-Lijah,, raris kawadahin karung, tumuli gagesonan ngapuriang, sampun rauh ring tengah margi, I Lijah-Lijah angucap.\nKaka Nengah ngiring mareren ja dini,mapan ada, ne jaga aturan, ring Kaka-Kaka makakalih, kaka Nengah enggal masaut, apa ada omongang cai,, wenten sane aturan tiang, tiang ngelah pipis liu, ditu jumah tanem tiang, emas perak, matanem di batan sendi, kaka nyuang ajak dadua.\nSakewala wong purine nene jani, tunden budal,apang kaka elah,ngedum pipis nyanan dini,, kaka Nengah laut ngugu, tumuli nguduh wong purine, mangda sami ipun budal, ngaat maan pipis liu, kaka Nengah kaka Wayan, gagesonan, ngutang tategenane jani, irika ring tengah marga.\nTan kocapan kaka Nengah sareng kalih, kaka Wayan, ngenggalang mejalan, kocap suba teked jani, sareng kalih manglaut, ngokoh pipis batan sendi, I Lijah-Lijah ucapang, dadi ada widi luhung, nuju ada anak tua, lakar luas, ngaba pipis duang tali, kapeken jaga mabelanja.\nMangenggaling I Lijah-Lijah nyapatin, munyi getar, dadi bunuh pesan, luas kija kaki jani, anake odah masahut, kaki kapekene cening,, cai dadi tawah pesan,, enyen ngewadahin karung,, ditu I Lijah-Lijah, nelatarang, paukudan dewekne jani, aji bobabe ngeliwat.\nBagia pesan kaki tepuk nene jani, kene icang, katunden nanggap upah, manongosin karung dini,, buwina maupah liu, maupah pipis telung tali, yan kaki nyak matukar,nyuangin nongosin karung, pipis kakine icang bang, buwin ajahan, sang ngelahang teka mai, kaki nyuang upahne makejang.\nMetu coton idep anake tua jani, tur nyerahang pipisne makejang, ngaat maan telung tali, laut ya kawadahin karung, anake tua jani, I Lijah-Lijah ngenggalang, medbed karunge manglaut, tumuli ya gagesonan, I Lijah-Lijah malahibin karunge jani, pangojoge ya kapasar.\nKacaritayang parekane makakalih, kaka Nengah, lawan Kaka Wayan, ngohkoh pipis beten sendi, pamuput tuara maan lud, kalingnyen nepukin pipis, tulen ngau umah anak, nyerendeng laut nyeruyung, teka bapa Lijah-lijah, kaselengengan, ninggalin umahe jani, das-dasan nagih nungkayak.\nGagesonan Pan Lijah-Lijah nakonin, kaka Nengah,lawan kaka Wayan, Dados kaka ngohkoh sendi, ngawe umah tiange uwug, napi karereh deriki,, kaka Nengah kaka Wayan, digelis dane masawur, kaka mangokoh mas perak, rauhing jinah, pianak bapane nuturin, ngaku ngelah mas perak.\nTo ngawinang kaka ajak dadua jani, kacotonan, ngugu I Lijah-Lijah, ne ngorahang ngelas pipois, emas perak ya madugdug, matanem di batan sendi, sangkan kakaajak dadua, babar jog kaka mangugu, ngalih pipis lan mas perak, sekalanya, kaka kabelog-belog tuwi, baan ya I Lijah- Lijah.\nSapunika pangandikan sang kalijh,kaka Nengah, lawan kaka Wayan, Pan Lijah-Lijah manyawis,bas liwat kaka mangugu, pamunyin jelema culig, jalema kaliwat mokak, nenten pisan wenten unduk, ipun nyen maduwe jinah, emas perak, matanem di batan sendi, tulen ngae umah enyag.\nWantah nika tatujun ipun jati, ngawe rusak, mangda tan wenten genah, masayuban kala wengi, taler rikala kebus,punika tatujon pasti, pianak tiange mokak, sang kalih kalintang kimiud, tumuli dane ngandika, bapa wayan, nanging aksamayang ugi,unduk tiange tenenan.\nAsapunika tumuli raris mamargi, kaka Nengah, kalih kaka Wayan, kagenah karunge mangkin, gelis lampahe lumaku, sang kalih sampun prapti, tumuli dane ngenggalang, negen saang mawadah karung, anake odah ucapang, manakenang, nawegang jro sang kalih, jaga kija tang kabakta.\nSapunika partaken anak lingsir, raris manual, bawose sada bangras, bes liunan pete cai, cai ngae dosa agung, melog-melog kaka tuni, nene jani tusing buungan, pameragat lakar puwun, amah api gede ngarab, to rurungan, pajalan caine mulih, manyujuh swarga loka.\nPupuh Ginada Anyar\nTan ucapang maring marga, digelis mangkin prapti, ribg genah gembonge kocap,irika raris manglaut,anake tua kaentungang, tengahing api, anake tua puput pejah.\nKaka Nengah kaka Wayan, tumuli raris ka puri,matur ring ida sri natha,, naweg ratu dewa agung, kaula cokor idewa, sampun ngemasin, ibeler I Lijah-Lijah.\nAsapunika daging aturnya, parekane sareng kalih, mapan sampun kajantenang, I Lijah-Lijah wus lampus, ngiring punggelang carita, nene mangkin, I Lijah- Lijah ucapang.\nSarawuhe ring pasar, raris numbas udeng putih, kamben putih lalendrayan, taler saput kuning halus,, nglantur numbas kwaca, warna putih, jinahe sami katelasang.\nSampun usan matumbasan, tumuli ipun mamargi, rauh maring tengah marga, wenten tukad lintang aub, irika I Lijah-Lijah, mangraris, masiram mresihin raga.\nRaris gelisang carita,, disampune ipun bersih,, tumuli ngrangsuk busana, kadi anak sampun putus, udeng putih baju petak, saput kuning, warnan wastra putih nyalang.\nPangannggon ipune mula, tumuli kaanyudang raris, irika I Lijah-Lijah, tumuli raris lumaku, sampun rauh ring bancingah, kapanggihin, olih dane kaka Nengah.\nTangkejut tan pira-pira, ngantenang sang wus mati, ditu laut kaka Nengah, ngomomg ring timpalnya laut, ngudiang I Lijah-Lijah, buin urip tur suba nganggo bungah.\nMasahut I kaka wayan,jalan enggalang takonin, kaka Nengah kaka wayan, nakonin I Wayan laut, kenken cai I Lijah-Lijah, buwin urip, dadi sanget tawah pesan.\nMara itunian pesan, Wayan mati amah api, jani suba nganggo kedas, putih kuning cara putus, indayang tuturin kaka, ane jati, I Lijah-Lijah manimbal.\nKaka Nengah kaka Wayan, tiang jaga nuturang indik, duk kaka ngentungang tiang, kagembonge ngendih murub, irika tiang manggih marga, lintang luih, banget ngulangunin pisan.\nMarga punika duluh tiang, ngojog ring swargan raris, pedek tangkil ring bhatara, tumuli ida manguduh, mawali ka mrecapada, dening jati, durung pajantosan pejah.\nNgraris ida mapaica, panganggo ne putih kuning, kapanikayang dewek tiang, mangda mawali pamuput, mreki ka jagat pada, malih urip, sapunika indik tianh.\nI parekan liwat ngega, munyin I wayane sami, digelis dane ngejerowang, nangkilin anake agung, ngaturang I Lijah-Lijah,, buwin urip, mawali sakeng swargan.\nPanganggennyane katurang, sarwa putih saput kuning, kocap paican bhatara, cutet makasami katur, idiknya I Lijah-Lijah, mangraris, anake agung ngandika.\nYaning saja buka ketoaliuh ia apang mai, tunden manangkilin manira, iparekan raris lumaku, ngrereh I Lija-Lijah, mangda nangkil, ring ida sang sri natha.\nRaris gelisang carita, ne mangkin sampun manngkil, I Wayan Lijah-Lijah, raris ida sang prabhu, nakenin I Lijah-Lijah, sada aris, cai Wayan Lijah-Lijah.\nAda ne takonang nira, teken cai nene jani, manut atur kaka Nengah, yadin kaka Wayan Patuh, duk caine kaentungang, katengah api, tepukin cai rurung melah.\nAne ngojog ka swrgan, maan kone cai tangkil, ring linggih ida bhatara, kocap ida raris nguduh, malipetan ka mrecapada, nene jani, tegarang tuturang gelah.\nDitu Wayan Lijah-Lijah, digelis ngaturangn bakti, uduh ratu sri narendra, parekan cokor I ratu, kaka Nengah kaka Wayan,, sangkaning jati, manguningang indik titian.\nKala titian kaentungang, irika ring tengah api, panggih titian marga linggah, sane ngawinang kulangun, manglantur raris titian, gelis prapti, irika ring swarga loka.\nKatitahang raris titian, digelis mangda mawali, mreka ka mrecapada, saha ida lugra asung, mapaica ida busana, putih kining, kadi maring dewek titian.\nSang nata malih ngandika, kaget nyen cai nepukin, [itaran lelingsir gelah, ane suba pada mantuk, apa suba pada maan, tongos becik, I Lijah –Lijah manoal.\nNawegang ratu sang natha, duk titiange jaga mawali, mreki ka jagat pada, ring tegal penangsaran laut, [itaran lelingsir I dewa, titian panggih, kantun sami kapanesan.\nMaka sami masayuban, ring batan punyan manori, sami pada matatangisan, dening panesin kalangkung, minab tan nyidayang nanang, kadi api, panese mangentak entak.\nsapunika aturnya I Wayan, Ida sang nata digelis, manakenin I Wayan, seret swarane metu, dening sedihe kalintang, kala mirage, laluhure kantun neraka.\nCai Wayan Lijah-Lijah, Saget cai maan nangkilin, pitaran leluhur gelah, ngudiang enu ada ditu, ditengah tegal Penangsaran, nanang sakit, minab tuara maan swargan.\nDitu laut I Lijah-Lijah, ngareka daya ane culig, doning suba kajantenang, wiwekane data ampuh, tumuli nyakupang tangan, dewa gusti, mangda becik miarsayang.\nDuk ring tegal Penangsaran, titian polih manangkilim, pitaran lalingsir I dewa, irika titian kauduh, yan sampun ring mrecapada, mangda gelis, ngaturang cokor I dewa.\nMangda kayun ugi idewa, ngarawuhin kaswragan gelis, dening wantah cokor I dewa, sane kapatutang nuntun, jaga nungkap ka swargan, mangda digelis, usan nanang kanerakan.\nwantah nika pawecanan, ida sang maraga atmi, ne katiba maring titian, makasami mangda katur, ring anggan cokor idewa, nene mangkin,, ledang ratu ngamarnayang.\nAnake agung ngandika, pangandikane saha tangis, uduh cai Lijah-Lijah, Tulusang matatulung, patujuhin rurungan, ane jati, mangungsi swragaloka.\ni Lijah-Lijah angucap, uduh ratu dewa gusti, wau sampun aturang titian, ring gembonge mrga lung, buktinya makadi titian, malih mawalimeriki ka jagat pada.\n34Yaning sampun cokor I dewa, ring gembong geni, sinah ratu gelis nyhingak,, marga linggah ngwe kulangun,cutetnya marga punika, sampun pasti, jaga ngojog ka swargan.\nAsapunika aturnya I Wayan, Sang prabhu ida digelis,, manitah I parekan, ngidupang apine laut,, kaka Nengah kaka Wayan, ya digelis, ngidupang api gagesonang.\nApine suba mangarab, ditengah gembonge ngendih, irika ida sang nata, sampun mabusana murub, tumuli ida mamarga, manampekin, genah apine mengarab.\nNgraris nyeburang raga, ka tengah gembonge ngendih, pamuputnya iada seda, puwun nyantos dadi abu, I Lijah-Lijah ucapang nene jani, kendele tan pira-pira.\nDening suba sinah pisan, sang prabu mangemasin, dija nyen ada turah, ditengah apine murub, manggig rurung ane linggah, tur ngulangunin, ane ngojog ka swargan.\nMungmung jagate samian, sasedane sri narapati, ditu laut I Lijah-Lijah kaadegang dadi anak agung, antuk wong Daha samian, mangentosin, ida sang sampun lina.\nMapan Wayan Lijah-Lijah, kanggeh jadma sampun bersih, sampun polih nungkap swarga, jadma mulya sampun putus, janai punggelang carita, puput jati, I Lijah-Lijah madeg raja.\nDIsubane I LIjah=Lijah, Manyeneng di Daha puri, tumuli ipun manitahang, parekane makakalih,apang digelis mangalih, bapa I Lijah-Lijah laut, mangda nangkil ka pura, sang kalih gelis mamargi, gelis rauh, ring jron pan Lijah-Lijah.\nNeneten malih katatwayang, paindikan di margi,, gelis sampun rawuh kocap, pan Lijah-Lijah di puri, tumuli ngaturang bakti, majeng ida sang prabhu,, uduh ratau sanga naranata, cingak pangabaktin mami, ledang ratu, mawacana ne ring titian.\nNapi sane mangawinang, titian manangkil Ka puri,, gelis ratu mawecana, sumangdena titiang uning, I Lijah-Lijah tan mari, keddek sajroning kayun, dening suba sinah terang, dewekne tuara kaingetin, baan ipun, bapa Wayan Lijah-Lijah.\nSuba terang ne ngawanag,, sangkan mara kaibgetin, baan panganggone abra,, I Lijah-Lijah digelis, nakonin bapane jani, patakone alus rempuh, uduh bapa Lijah-Lijah, ada takonang gelah jani, apa enu bapa mangelah kurenan.\nBapa Lijah-0Lijah noal, ampura ratu dewa gusti, yan munggwing somah titang, ring kubun titian mangkin, I Lijah-Lijah mawali, nakononin bapane laut,, kaget nyen ngelah pianak, dija pianake jani, mangelantur, bapa Lijah-Lijah ngaturang.\nYan munggwing pianak titian, dados ratu manandruhin, duaning ipun sampun pejah, kagembonge antuk nguni, olih palungguh i gusti, sang nata ngae tengkejut, yeh ngudiang gelah engsap, teken paundukane nguni, suba lampus,, ngudiang gelah buin nakonang.\nSakeng gelah pikun pesan, kenken je pelihne nguni, sangkan gelah ngematiang, nyalempunge ka gembonge geni, Pan Lijah-Lijah menyawis, dening liwat beler ipun, sering pesan ipun mamokak, memelog-melog tan mari, tulen kuluk, tingkahne tan manut karma.\nNika sane ngawinang,titian duke nguni, nunasang ring cokor idewa, mangda ratu mamatenin, pianak titiange I cilig, pakenehane tulen kuluk,, anake agung manimbal, men sing mrasa sedih, nuju lampus, pianake ulihan bapa.\nBapa wayan matur sembah, dados titian manyedihin,, jalema mabikas ubuan, yening ipun katun urip, pantes ipin ngemasin mati,sinah jaga ngawe uwug, makawinan titian caplas, manunnasang duke nguni, mangda ratu, mamuputang pianak titian.\naketo pesan aturnya, bapa Lijah-Lijah sami, ditu wayan Lijah-Lijah, inget teken unduke nguni, tan mangelah idep urip, disubane mawadah karung, ento jani mangawinang, gedeg basange tan mari, laut nguduh, I poarekan sada bangras.\nKakaNengah kaka Wayan, kaka ajak dadua jani,, kencanain Pan Lijah-Lijah, celepang kakrangkeng besi, da pesan baanga nasi, yadin ya ngorahang seduk, upahnya kadangkan, sing madalem pianak cenik, jog manulus, maidep ngamatiang pianak.\nDitu bapa Lijah-Lijah, tangkejute tan sinipi, ratu napi iwang titian, dados ratu ngamenggahin, I Lijah-Lijah manyawis, eda bapa liunan nutur, cai parekan makadua, encolang ngencanin, apang suud, ia ngucap ngedengang pawah.\nkaka Nengah kakawayan, nenggalang mangered raris, ipun bapa Lijah-Lijah, nyelepang kakrangkeng besi, gelisang carita mangkin, sahabenjang semengan mangalantur, dane Wayan Lijah-Lijah, mangutus iparekan malih,, mangeruruh, meme Wayan Lijah-Lijah.\nMangda nangkil kapura, nangkil ri jeng Nrepati, raris gelisang carita, iparekan wus mamargi, tan ucapan sam prapti, maring pafenahan ipun, meme Wayan Lijah-Lijah,irika sang kalih, gelis muwus, teken meme Lijah-Lijah.\nMeme Wayan Lijah-Lijah, meme kapendikayang nangkil, olih ida sang narendra, apang rahinane jani, memeLijah-Lijah gelis, sambil ngejer ipun matur, minab napi iwang titian, mawinan titian kadawuhin, dewa ratu, nguda kene lacur titian.\nKalud panak suba pejah, buwin kurenan tuara mulih, sakeng mula pajantosan, dewek lakar cepung jani, keto manyesel di ati, Men Lijah-Lijah ngarumuk, ditu lantas iparekan, mawali ngrawos aris, eda takut, tan mrasa ngelah iwang.\nMawinan jalan dabdabang, unduke nangkil kapuri, enggal meme Lijah-Lijah, mahatur saha mangeling, titian nyadia mangiring, satitah aneke agung, tumuli raris mamarga, tan kocapan maring margi, sampun rawuh, irika ring puri Daha.\nMatimpuh ngaturang bakti, majeng sri narendra,, alus banban patakone, dane Wayan Lijah- Lijah, uduh meme padingehang, koja meme manguntul, tegarang nengneng mowan tiang.\nLahutang meme ingetin, nyen kajatiane tiang, nanging nyangetang takute, awak ngejer babuyutan, ipun meme Lijah-Lijah, matur sarwi ya manguntul, ratu wantah gustin titian.\nNgembeng-ngembeng toya aksi, dane Wayan Lijah-Lijah, tumuli alus munyine, uduh meme Lijah-Lijah, apake meme ngelah panak, tuturang enggalang laut, apang titian tatas nawang.\nBabuyutan sambil ngeling, inget teken ipianak, pegat-pegat ya ature, ipun meme Lijah-Lijah, uduh ratu sri narendra, panak titian sampun lampus, bapan ipun nglantarang.\nManawi ratu taler eling, dening kocap piandi tamaak titian, kambil antuk wong purine, wit sakeng somah titian, kocap ipun manunasang, ring anggan cokor I ratu, mangda panak ipune pejah.\nMaweweh idepe sedih, dane Wayan Lijah-Lijah, maningeh munyin memene, tumuli dane angucap, meme wayan Lijah-Lijah, kemken meme masa lung, sasubane pianak pejah.\nUduh ratu sri narepati, suka titian milu pejah, dening tan wenten gunane, kantun idup tinggal pianak, duwaning wantah ipianak, kasayanagan sang mawak indung, sakalanya sakadi titian.\nNapi sih gunane urip, yaning katunan yasa, kenten kocap kojarane, mawinan titian lagas pejah, sapunika duh sang nata, I Lijah-Lijah amuwus, ring iparekan makadua.\nkaka-kaka makakalih, kemo kaka manitahang, ento para panyerowane, ngatehang men Lijah- Lijah, luas kayeh di taman, disubane kedas laut, bang iya panganggo anyar.\nBaju sutra kamben gringsing, sabuk alus warna gadang, yaning suba suud meseh, lautang bang ajengang, benya ane melah-melah, dampingin pabuwan laut,, yaning suba suud madahar.\nGelisang cerita mangkin, meme Wayan Lijah-Lijah, tan pira-pira sayange, sampun wenten tigang rahina, unduknya Pan Lijah-Lijah, makarangkeng tan pasangu, layahe tan nyidayang nanang.\nSakeng nyelap kasakitin, baan wayan Lijah-Lijah, laut manunden memene, apang ditu ya madahar, di arep bapa Lijah-Lijah, apang sayan ngae seduk, basange Pan Lijah-Lijah.\nEsopane nyendi-nyendi, meme Wayan Lijah-Lijah, dadi ngomongang somahe, teken meme Lijah-Lijah, tunasang ke ajengan, ake suba kaliwat seduk, uli telun tuara madaar.\nAketo munyine sedih, masaut men Lijah-Lijah, nyahutin munyin kurenane, ake takut kabenduan, yan uning ida sang nata, sinah lakar ngmasin lampus,, kanggoang nanang basang layah.\nNyai kaliwat dadi ati, ngenot somah nanang layah, ento carikan nyaine, bang ake bakal daar, masaut menLijah-Lijah, cai kaliwat bengkung, ake takut kasisipang.\nYaning pade kahuningan, olih ida sang narendra,, sinah cai ngajak ake, lakar manggih kasangkalan, buka munyine itunian, kangowang cai nanang seduk, poose gelek-gelekang.\nI Lijah-Lijah mangintip, pagonjakan sangmakaruwa, munyin meme lan bapanne, laut ya enggal manyagjag, nakonin pan Lijah-Lijah, minab bapa kaliwat seduk, men kenken nunas ajengan.\nPan Lijah-Lijah matur aris, uduh ratu sri narendra, kaliwat layah titian, paicain titian ajengan, diastun akaun siap, layah titiange kalangkung, jantos tan nyidayang nanang.\nI Lijah-Lijah tumuli, nitah dane kaka nengah, kemo jemakang nasine, bang bapa Lijah_lijah, sambilang men nyemak tabia, incuk dedekang laut, disubane dedek adukang.\nAduk dadiang abesik, apang jahanan kadahar, tabia kalawan nasine, baangin Pan Lijah-Lijah, gelis cerita tan kocapan, puput kapaica sampun, ipun bapa Lijah-Lijah.\nNasi maduk bebek sami, goba barak ngarab-arab, rauhing toya aketel, kapaica Pan Lijah- Lijah, mapan seduce kaliwat, jog ngesop bungkut-bungkut, nasine kaliwat lalah.\nLalah nasine tan mari,bilang asopan ngenggalang, nyeret yehe diketele,mapan sing nyidangyang nanang, lalahe tan pira-pira, nanging kabatek baan seduk, paksayang nasine daar.\nKebus basange tan mari, naar nasine kaliwat lalah,pamuput jele atine, bapa wayan Lijah- Lijah, oyog-oyog pameragat, dikerangkenge mabriyug, suba tan ngingetin apa.\nSangkaning asih Hyang Widhi,, teken bapa Lijah-Lijah, buin inget teken dewek, gidip-gidip sarwi negak, I Wayan Lijah-Lijah, nakonin bapanne laut, kenken bapa Lijah-Lijah.\nTunian bapa nagih nasi, jani nguda sing telahang, ento paican gelahe, minab bapa suba waregan, sangakan tuara telah baan, Pan Lijah-Lijah sumahur,ampura ratu sang nata. Usan bendu,\nMungguing paican I gusti, titian tan mresidayang nunas, dening kaliwat lalahe, dasdasan titian pejah, kebus lalah tulia bakar, basang tiange merasa puun, jaga wangde titian nunas.\n27I Lijah-Lijah nyautin, jani ada nakonang gelah, encen kebuse tabiane, teken api gembonge ngarab, ne ngawanang panak bapa, Wayan Lijah-Lijah lampus, tegarang sautin enggalang.\nPan Lijah-Lijah digelis, matur ring ida sang nata,, nawegang ratu sang nabe, manut panampin titian, disampune ngrasayang, kebus ajengane I wawhu, inget titian teken pianak.\nTitiang ngawe ipun mati, kalud kaliwat sangsara, mati kebus ring apine, pantes titian mangkin ngalap, karman titiange usak, nyandang titian kena pangguh, upah elas teken panak.\nMawinan nene mangkin, suka titian ngemasin pejah, mangda katepuk pianake, irika ring swargaloka, nyadia titian dadi panjak, mangda ipun usan bendu, tekaning pasikian titian.\nBenjang pungkur yan numadi, mangda titian dados panak, ipun dados bapannyane, kala ditu jaga titian, misadia malih mamanjak, mangda marupa matebus, makasami dados titian.\nKeto ature sarwi sedih, ditu Wayan Lijah-Lijah, buka sapsapang pedihne, teken padewekan bapannya, mamesu munyine banban, bapa mai gelah tugtug, kayang meme acepokan.\nDisubane marerod jani, matimpuh dipenangkilan, meme kalawan bapanne, laut Wayan Lijah- Lijah, manakonin sang makarua, patakone banban alus, uduh meme kalawan bapa.\nTegarang nulengek jani, lautang men teletekang, ernyen ukudan tiange, meme bapa dong lautang, bapa lan meme Lijah-Lijah, adeng-adeng nulengek laut, maidep jaga maneletekang.\nYadin makelo kalingling, deweknya I Lijah-Lijah,, ngawit sirah rauh cokore, kantun taler tan kelingan, ban mabusana dumilah, sarwa ngendihmurub, rama adi pakabiah-biah.\nI Lijah- Lijahngraris, nakonin meme bapannya, men ken kenken bapa lan meme, suba kaingetang baan tiang, masaut oPan Lijah-Liunjah, tan kelingan antuk titiang, yan mungguing cokor I ratu, wantah nata puri Deha.\nSuba melah baan bapa ngingetin, unduk paukudan titian, kene bapa sekalane, icang I Wayan Lijah-Lijah, panak meme kalawan bapa, ane suba maorta lampus, kamatiang olih ida sang nata.\nPan Lijah-Lijah matur malih,naweg ratu sang narendra, mungguing pianak titiange, sampun nsuwe ipun pejah, I Lijah-Lijah buin nimbal, pantes bapa tuara ngugu, baan tiang nganggo anyar.\nTegarang antiang jani, tiang lakar ngelus busana, kala keles panganggone, ditu Wayan Lijah- Lijah, buin manunden bapannya, jani tegarang majumu, ngingetin dewek tiang.\nYan upami cara ngipi, meme bapannya I Wayan, kala kilingan pianake, tumuli mamunyi banban, cai I Wayan Lijah-Lijah, bapa mara cara bangun, tulen anak kapupungan.\nNingalin wayan buka jani, dini nyeleg diarep bapa, sakewala inget bapane, wayan suba kapuputang, olih ida sang narendra, kagembongin nganti puun, sangkaning kabeleran bapa.\nMawanan terangang jani, tuturin meme ajak bapa, dewek cai sekaklane, apa ke meraga sang atma, apa ke nu jadma sekala, lautang cai manutur, teken meme lawan bapa.\nYen cai meraga atma jati, lautang cai nibakang, sageden-geden malane, teken padewekan bapa, duwaning kaliwat nyandang, dewek bapa mangkin tan rahayu, tulen dakin entip kawah.\nYaning cai jalema tuwi, bapa nyerah ebe matah, teken padewekan caine, suka nektek diang lawar, dening bapa pelih kaliwat, igal apang ganti remuk, bapa sing ja lakar ngelawan.\nKeto pamunyine sedih, bapa wayan Lijah-Lijah, sedih madukan lan kendele, ditu Wayan Lijah-Lijah, tan manyidayang mananang, yeh matane deres pesu, laut ngelut meme bapannya.\nMangomong sarwi mangeling, meme bapa ajak dadua, jani bawakang satuane, minab ene madan karma, utawi pituduh Hyang, sangkan kene unduke tepuk,, icang ajak meme bapa.\nyaning jani buwin walinin nuturang unduke liwat, dawa pesan satuane, jani jalan jog terima, paican Ida Hyang Wenang, ida maraga juru tuduh, I dewek bantas nyalanang.\nMakejang unduke nguni, jalan pada aksamayang, kapelihana dewek icange, jani jalan pragatang, yaning bapa manakonang, unduk icange dadi agung, maledpedan dawa pesan.\nKene bahan bapa jani,yaning bapa ngaat nawang, paundukan dewek icange, suba ada juru karang, nulis nadiang gaguritan, manyingid ditu di pupuh, ngawit dicarik kaping pat.


Kisah Para Rasul 28 (BALI)\n1Sasampune tiang sareng sami pada rahayu rauh ring pasisi, irika wau tiang uning mungguing pulone punika mawasta Malta.\n2Jadmane ring pulone punika sami pada becik pisan manahnyane ring tiang sareng sami. Duk punika raris sabeh tur dingin pisan, punika awinan jadmane irika raris ngendihang geni tur ngajak tiang sareng sami ngidu irika.\n3Dane Paulus raris munduhang carang-carang taru, tur rikala carang-carang tarune punika pulang dane ring genine, kabatek antuk panes genine punika, jeg wenten ula medal saking genine, tur nyotot tangan Dane Paulus kantos nganceng ring tangan danene.\n4Jadmane ring pulone punika ngantenang ula punika nganceng ring tangan Dane Paulus, ipun raris pada mabaos ring timpalnyane sapuniki: “Anake ene sinah ia tukang ngamatiang jlema. Yadiapin ia luput uli bayane di pasihe, nanging Dewi Kadilane tusing nglugrain ia enu idup.”\n5Nanging Dane Paulus raris ngatepesang ulane punika ka genine, samaliha dane tan pisan mataanan.\n6Anake punika mitaenang Dane Paulus jaga beseh wiadin jagi bah tur seda pramangkin. Nanging sasampune ipun sue nyantosang, tur ipun tan ngantenang paindikan-paindikan sane tawah nibenin ragan Dane Paulus, irika raris mabalik panyengguhipune, tur mabaos sapuniki: “Anake ene dewa!”\n7Tan doh saking irika wenten tanah tegal druen Sang Gubernur Publius, sane mrentah pulone punika. Dane punika ledang nampi tiang sareng sami saha becik, tur irika tiang sareng sami dados tamiun danene tigang rahina suenipun.\n8Duk punika ajin Dane Publius sedekan sungkan panes miwah mejen merem ring pameremane. Dane Paulus raris ngranjing ka pamereman sang sungkan. Dane tumuli ngastawa miwah ngusud prabun sang sungkan, tur pramangkin sang sungkan kenak.\n9Sasampune punika, sawatek anake sakit sane lianan sane wenten ring pulone punika sami rauh tur kasegerang.\n10Jadmane ring pulone punika ngwehin tiang magenepan, tur rikala tiang jaga malayar, ipun maktaang tiang ka kapale saluiring sane perluang tiang sajeroning pamargi.\n11Sasampune maletan tigang sasih, tiang raris malayar saking irika numpang kapal saking Aleksandria sane mawasta “Dewa Kembar”. Kapale iwau malabuh ring pulone punika kantos lintang masan dingine.\n12Tiang raris rauh ring kota Sirakusa tur masandekan irika tigang rahina suenipun.\n13Saking irika tiang nglanturang malayar tur rauh ring kota Regium. Benjangne angine mampeh rauh saking kelod, tur sajeroning kalih rahina tiang raris rauh ring kota Putioli.\n14Irika tiang kapanggih ring makudang-kudang semeton sane sampun pracaya ring Ida Hyang Yesus, tur wenten pangedihnyane mangda tiang masandekan irika pitung rahina suenipun. Wus punika tiang raris mamargi ka kota Roma.\n15Parasemeton pasamuane ring kota Roma sampun miragi ring paindikan tiange, punika awinane parasemetone irika mapagin tiang rauh ring Pasar Apius miwah Pasanggarahan Tiga. Rikala Dane Paulus nyingak parasemetone punika, dane raris ngaturang panyuksma ring Ida Sang Hyang Widi Wasa tur kalintang purna pakayunan danene.\n16Rikala tiang rauh ring kota Roma, Dane Paulus kalugra ngrereh dunungan ngraga, kasarengin antuk prajurit adiri sane nyaga dane.\n17Sasampune maletan tigang rahina, Dane Paulus raris marumang parapamimpin anak Yahudine sane wenten irika. Sasampune sami pada rauh, Dane Paulus raris matur ring dane sapuniki: “Inggih parasemeton! Yadiastun tiang tan wenten ngardi paindikan sane iwang marep ring bangsan iragane wiadin marep ring adat istiadat sane sampun tampi iraga saking leluur iragane, nanging tiang sampun kejuk ring kota Yerusalem tur kaserahang ring anak Romane.\n18Anak Romane raris netes tiang tur mamanah jaga mebasang tiang, santukan tan wenten keniang ipun kiwangan, sane ngawinang tiang patut ngemasin padem.\n19Nanging rikala anak Yahudine nulak indike punika, tiang tan nyidayang makelid. Punika awinan tiang nunas tetepasan Ida Sang Nata Ratu, yadiastun tiang tan maderbe wicara marep ring bangsan tiange.\n20Punika awinanipun tiang mapinunas, mangda mrasidayang matemu tur mabebaosan ring parasemeton, santukan tiang maante puniki malantaran Ida sane kaajap-ajap antuk bangsa Israele.”\n21Parapanglingsire punika raris mabaos ring dane sapuniki: “Tiang tan wenten nrima surat saking Yudea ngeniang indik semetone, taler tan wenten semeton sane rauh makta kabar saking irika, wiadin sane maosang sane tan patut marep ring semeton.\n22Nanging tiang meled uning ring daging pakayunan semetone, santukan tiang miragi mungguing ring dija-dija anake sami pada tungkas marep ring agem-ageman sane agem semeton punika.”\n23Dane raris mastiang satunggiling rahina buat pacang matemu malih ring Dane Paulus. Ring rahinane punika raris sareng akeh pisan dane rauh ring dunungan Dane Paulus. Saking semeng kantos wengi Dane Paulus nerangang tur ngaturang ring dane Orti Rahayu indik dados kaulan Ida Sang Hyang Widi Wasa. Dane Paulus ngusahayang mangda dane sareng sami pada pracaya ring Ida Hyang Yesus, malantaran dane ngetus daging Cakepan Torat Nabi Musane miwah Cakepan Paranabine.\n24Malantaran baos danene punika raris wenten makudang-kudang anak saking pantaran anake punika sane pracaya ring Ida Hyang Yesus, nanging wenten taler sane nenten.\n25Patemuane punika raris buyar tur tan wenten parareman ring pantarannyane. Nanging Dane Paulus raris mabaos sapuniki: “Madaging pisan sabdan Ida Sang Hyang Roh Suci malantaran dane Nabi Yesaya sane katiba ring paraleluur iragane kadi asapuniki:\n26‘Kemaja orahang teken bangsane ene, kene: Kita lakar ningeh muah madingehang, nanging tusing ngresep. Kita lakar ngiwasin muah medasin, nanging tusing nepukin.\n27Sawireh pepineh bangsane ene suba katos cara batu, kupingnyane suba tebel, tur matannyane suba ngidem, apanga eda ia nepukin aji matanne muah ningeh aji kupingne muah ngresep aji pepinehne, laut ia mabalik mabakti teken Ulun tur ia segerang Ulun.’”\n28Dane Paulus raris muputang baos danene sapuniki: “Duaning punika semeton patut uning, mungguing Orti Rahayun Ida Sang Hyang Widi Wasa indik karahayuane sampun karauhang ring bangsa-bangsane sane boya Yahudi, tur bangsa-bangsane punika jaga miragiang.”\n29[Sasampune Dane Paulus mabaos kadi asapunika, paraanak Yahudine raris pada makaon saking irika, tur masogsag ring pantarannyane niri.]\n30Kalih taun suenipun Dane Paulus madunungan ring umah sane kasewa antuk dane ngraga. Irika dane setata nampi sawatek anake sane rauh nelokin dane.\n31Dane wanen tur bebas pisan midartayang indik dados kaulan Ida Sang Hyang Widi Wasa miwah ngurukang indik Ida Hyang Yesus Kristus.